
			KOKKUVÕTE

			Selle aasta algus on maailmamajanduses olnud heitlik, tooni on andnud arenevate riikide kasvuga seotud ebakindlus ning nafta ja ka teiste toormete muutlik hind. Euroala majandus seevastu kasvas esimeses kvartalis oodatust kiiremini ning kiirindikaatorid viitavad hoogsa kasvu jätkumisele. Sisenõudlusel põhinevale kasvule on kaasa aidanud senine laenutingimuste leevenemine ja võlakoormuse vähenemine, samas kui välisnõudluse panus majanduskasvu kiirenemisse on tagasihoidlik. Euroopa Keskpanga nõukogu viimased rahapoliitilised otsused, märtsis välja kuulutatud täiendavad varaostud ja baasintressimäära langetamine on suunatud inflatsiooni kiirendamisele krediidipakkumise suurendamise ja majanduskasvu elavdamise kaudu. 

			Eestis valmistatav kogutoodang oli esimeses kvartalis ligilähedane kriisieelse tipu tasemele ning ületab selle aasta keskel varasema kõrgtaseme. Siiski erineb praegune majandusolukord toonasest märkimisväärselt – buumi ajal ületas kogutoodangu maht kiire laenukasvu toel pikaajalist jätkusuutlikku taset, praegu on aga majandus sellele väga lähedal. Järgmistel aastatel majanduskasv kiireneb, sest mitu seni kasvu takistanud tegurit taandub. Esiteks on kinnitust saanud Soome kui ühe olulisema ekspordi sihtturu taastumine, kuid nõudluskeskkond paraneb ka teistes partnerriikides ning Venemaa väljub majanduslangusest. Kerkiv, kuid siiski madal nafta hind tähendab endiselt raskusi Eesti põlevkivisektorile, kuid see ei kajastu enam majanduskasvus. Sama kehtib tõenäoliselt ka Eestit läbivate transiitvedude ja veonduse tegevusala kohta, mis eelmise aasta langusest arvatavasti märkimisväärselt ei taastu.

			Majanduskasv jõuab 2018. aastaks 3%ni ning selle kiirenemise peamine allikas on tööjõu tootlikkuse väljumine hiljutisest madalseisust. Selle aasta alguses tööjõu tootlikkus suurenes pärast kahanemist eelmisel aastal. See on järgmistel aastatel peamine majanduskasvu allikas, sest tööealise elanikkonna rakendatus tööturul on juba niigi ajalooliselt kõrgeimal tasemel, olles samal ajal ka üks kõrgemaid terves Euroopa Liidus. Lühiajaliselt on tööviljakust töötaja kohta võimalik tõsta töötundide suurendamise teel, sest viimastel aastatel on täistööajaga töötajate tegelikult töötatud tundide hulk vähenenud. Ettevõtted on vältinud töötajate arvu vähendamist hoolimata ajutistest tagasilöökidest tellimustes ja toomismahus, sest vaba tööjõuressursi vähesuse tõttu on uusi töötajaid varasemast keerulisem leida. Pikema aja jooksul tagavad tootlikkuse kasvu investeeringud ja töötajate arendamine, mis koos võimaldavad majanduse struktuuril muutuda lisandväärtuspõhisemaks, tõstes sellega riigi ja elanike sissetulekutaset.

			Alates aasta algusest on olnud märke ettevõtete investeeringute kasvu taastumisest, mis on kooskõlas seni täheldatud vaba tootmisressursi vähenemisega ja vajadusega suurendada põhivara. Üksnes investeeringute mahu suurenemine ei pruugi siiski tagada majanduse võimet kiiremini kasvada. Eesti majanduse investeeringumahukus (investeeringute suhe SKPsse) on niigi üks Euroopa Liidu suuremaid. Oluline on ka investeeringute struktuur ning soetatud põhivara rakendatuse tase. Arendustegevusse suunatud investeeringute osakaal on Eestis üks Euroopa Liidu väiksemaid ja tugi innovatsioonile on seetõttu tagasihoidlik. Teisalt on ka tootmisressursside rakendatuse tase eelnevate aastate vältel olnud Euroopa Liidu keskmisest madalam, mis tähendab, et suhteliselt suurem osa soetatud põhivarast ja tehtud kulutustest on ebaefektiivne. Majanduse kasvu- ja konkurentsivõime seisukohalt on see kahjulik.

			Palgakulude kasv pole taltunud ning tööjõukulude osakaal SKPs suurenes ka esimeses kvartalis, mis ettevõtete sektori jaoks tähendas seda, et kasumid vähenevad edasi. Keskmise palga kasv pisut aeglustub, kuid jääb sel ja kahel järgmisel aastal 5% lähedusse. Ettevõtete sektori kasumite kahanemine lõppeb tootlikkuse suurenemise arvel. Tõenäoliselt kasvab majandus senisest tööjõu- ja ettevõtjatulu lahknevusest välja, sest Eesti tööturg on paindlik ning kohaneb suhteliselt kergesti. Miinimumpalga kujundamise kõrval on kollektiivkokkulepete roll väike ja sellest tulenevalt on tööandjate kontroll palgakulude kujundamise üle suurem. Kümne aasta tagusest buumiajast, mil ettevõtete tööjõukulud samuti kiiresti kasvasid, eristab praegust olukorda see, et palgakasv on rohkem kooskõlas majanduse alusnäitajatega, sest seda pole üle paisutanud kiire laenukasv. Samas on osa palgasurvest tingitud tööjõunappusest ja konkureerimisest töötajate pärast. Seetõttu võib palgakasv aeglustuda prognoositust enam, kui nõudlus toodangu järele kasvab aeglasemalt, kui ettevõtted eeldavad.

			Energia ja toiduainete kallinemine lõpetavad aasta teisel poolel kaks aastat väldanud deflatsiooni, kuid selle aasta kokkuvõttes püsib tarbijahindade tase eelmise aastaga võrreldes muutumatuna. Järgmisel kahel aastal jääb inflatsioon 2 ja 3% vahele ning suur osa hinnakasvust tuleneb maksutõusudest: kerkib nii kütuse-, alkoholi- kui ka tubakaaktsiis. Hinnatõusu kiirenemine pidurdab majapidamiste sissetulekute reaalkasvu, mille toimel aeglustub järgmisel kahel aastal ka tarbimise kasv.

			Eesti valitsemissektori rahandus on heas seisus ning eelarve on viimastel aastatel jäänud ülejääki. Samas pole ülejääk olnud planeeritud, vaid ootamatu maksutulu ülelaekumise või investeerimisplaanide edasilükkamise tulemus. Eesti Panga prognoosi järgi jääb eelarvepositsioon ka järgmistel aastatel tasakaalu lähedale, ehkki nii üles- kui ka allapoole suunatud riskid on suured. Eelarveseaduses sisalduv struktuurse tasakaalu reegel tagab riigirahanduse pikaajalise stabiilsuse, kuid selleks, et ootamatu vajadus leida täiendavaid katteallikaid ei suurendaks reegli täitmisel ettevõtete ja majapidamiste ebakindlust tuleviku ees, peaks valitsus eelarvestrateegias eesmärgiks seadma struktuurse ülejäägi või lubama kuludes suuremat paindlikkust.

			Uue eelarvestrateegia järgi on valitsus esiplaanile seadnud majandustsükli silumise ja nominaalse tasakaalu saavutamine on taas edasi lükatud. Samas on edaspidi keerulisem tasakaalu saavutada. Viimastel aastatel jäi eelarve ülejääki hoolimata sellest, et valitsuse palgakulud kasvasid kiiresti ja sotsiaaltoetuseid suurendati jõuliselt. See oli võimalik tänu kapitalikulude vähenemisele ja maksurikkale majandus-konjunktuurile. Tulevatel aastatel palgakasv aeglustub ja maksukoormus väheneb, samuti plaanib valitsus suurendada investeeringuid. Seega suureneb surve kulusid piirata, et eelarvet tasakaalustada. 

			Seekordne Rahapoliitika ja Majandus sisaldab kuut taustinfot. Vaatluse all on struktuuri-
reformide olulisus Euroopa Liidus ning Euroopa Keskpanga nõukogu viimased rahapoliitilised otsused. Tähelepanu all on ka tootmisvõimsuse rakendatuse taseme erinevus ülejäänud Euroopa Liidu riikide omast ning ekspordivõimekuse seosed hinnapõhise konkurentsivõimega. Antakse ülevaade värske rahvastikustatistika muutuse mõjust Eesti majandusprognoosile ja OECD riikide andmete põhjal võrreldakse tööjõu ühikukulude suurenemise mõju majanduskasvule.

			VÄLISKESKKOND

			MAAILMAMAJANDUS

			2016. aasta esimeses kvartalis oli maailmamajanduse areng heitlik. Tooni andsid ühest küljest Hiina majanduse arenguga seonduv ebakindlus jaanuaris ning teisest küljest muutlik nafta hind. Maailmamajanduse kasv eelmisel aastal aeglustus (vt tabel 1), kuid selle aasta esimese kvartali lõpus muutusid hinnangud maailmamajanduse olukorrale siiski positiivsemaks. Hiina reaalandmed viitasid majanduse stabiliseerumisele ja kapitali väljavoolu pidurdumisele ning üleilmsete finantsurgude volatiilsus vähenes (vt joonis 1). See aitas stabiliseerida nii Hiina jüaani vahetuskurssi kui ka nafta hinda. Majanduskasvu soodustamiseks on keskpankade rahapoliitika püsinud leebe. Arenenud riikide majandusaktiivsus oli selle aasta algul veidi parem. Üleilmne majandusaktiivsus hakkas Markiti ostujuhtide koondindeksi andmetel esimese kvartali lõpus vähehaaval paranema tänu teenuste sektori kiiremale kasvule. Üleilmne ostujuhtide üldindeks kerkis veebruari madalseisust märtsis 51,5 punktini. Maailmamajanduse väljavaatele lisavad aga ebakindlust mitmesugused poliitilised riskid.

			
				
					
						
							
							
							
							
							
							
							
							
							
							
							
						
						
							
									
									Tabel 1. SKP kasv eri majanduspiirkondades aastatel 2006–2015 (muutus, %)*

									2007

								
									
									2008

								
									
									2009

								
									
									2010

								
									
									2011

								
									
									2012

								
									
									2013

								
									
									2014

								
									
									2015

								
							

							
									
									Maailmamajandus

								
									
									5,5

								
									
									5,7

								
									
									3,1

								
									
									0,0

								
									
									5,4

								
									
									4,2

								
									
									3,4

								
									
									3,3

								
									
									3,4

								
									
									3,1

								
							

							
									
									Arenenud riigid

								
									
									3,1

								
									
									2,8

								
									
									0,2

								
									
									-3,4

								
									
									3,1

								
									
									1,7

								
									
									1,2

								
									
									1,1

								
									
									1,8

								
									
									1,9

								
							

							
									
									Arenevad riigid ja 
arengumaad

								
									
									8,2

								
									
									8,7

								
									
									5,8

								
									
									3,1

								
									
									7,5

								
									
									6,3

								
									
									5,2

								
									
									5,0

								
									
									4,6

								
									
									4,0

								
							

							
									
									Euroala

								
									
									3,2

								
									
									3,1

								
									
									0,5

								
									
									-4,5

								
									
									2,1

								
									
									1,6

								
									
									-0,9

								
									
									-0,3

								
									
									0,9

								
									
									1,6

								
							

							
									
									Ameerika Ühendriigid

								
									
									2,7

								
									
									1,8

								
									
									-0,3

								
									
									-2,8

								
									
									2,5

								
									
									1,6

								
									
									2,2

								
									
									1,5

								
									
									2,4

								
									
									2,4

								
							

							
									
									Hiina

								
									
									12,7

								
									
									14,2

								
									
									9,6

								
									
									9,2

								
									
									10,6

								
									
									9,5

								
									
									7,8

								
									
									7,7

								
									
									7,3

								
									
									6,9

								
							

							
									
									Jaapan

								
									
									1,7

								
									
									2,2

								
									
									-1,0

								
									
									-5,5

								
									
									4,7

								
									
									-0,5

								
									
									1,7

								
									
									1,4

								
									
									0,0

								
									
									0,5

								
							

							
									
									Ühendkuningriik

								
									
									3,0

								
									
									2,6

								
									
									-0,5

								
									
									-4,2

								
									
									1,5

								
									
									2,0

								
									
									1,2

								
									
									2,2

								
									
									2,9

								
									
									2,3

								
							

							
									
									* SKP on esitatud püsivhindades

									Allikas: IMF World Economic Outlook, aprill 2016, riikide statistikaametid

			IMF on oma viimases prognoosis arenevate riikide majanduskasvu koondnäitajat selleks aastaks võrreldes varasemate prognoosidega alandanud ning kasvuks oodatakse 4,1%1. Arenevate riikide kasvuväljavaadete halvenemise põhjustas muu hulgas suurel määral alates eelmise aasta lõpust edasi kandunud rahastamistingimuste karmistumine. Kapitali väljavool arenevatelt turgudelt oli möödunud aasta lõpus ja selle aasta alguskuudel ulatuslik. Sellest arvestatava osa moodustas kapitali väljavool Hiinast, kelle andmetel see aga kvartali lõpus suuresti peatus. Arenevate riikide inflatsioonisurve püsib nõrk peamiselt madalate toormehindade tõttu. IMFi prognoosi kohaselt peaks arenevate riikide inflatsioonitempo aeglustuma tänavu 0,3 protsendipunkti võrra 4,4%ni. Majandusaktiivsust iseloomustavad kindlustundenäitajad esimeses kvartalis valdavalt halvenesid, kui tööstustoodangu poolel langesid nii töötleva tööstuse kindlustunne kui ka uute tellimuste alamindeks. Madalad toormehinnad on toormeid eksportivate riikide kasvule avaldanud selgelt negatiivset mõju.

			Arenenud riikide majanduskasv oli esimeses kvartalis pigem turuootustega kooskõlas või neist veidi parem. Mõnevõrra nõrgemaks jäi Ühendkuningriigi majanduskasv. IMFi kevadprognoosi kohaselt peaks arenenud riikide kasv sel aastal ulatuma 1,9%ni. Inflatsioon on seevastu liikunud pea kõikides riikides vastassuunas ehk veelgi aeglustunud. Ka IMFi prognooside kohaselt jääb inflatsioon järgmise kahe aasta ettevaates enamikus arenenud riikides keskpankade 2% sihttasemest allapoole. Majanduskasv on tuginenud valdavalt sisenõudlusele, mida on toetanud paranenud olukord tööturul. Nõrga välisnõudluse tõttu on aga jätkunud ekspordi-mahtude kahanemine pea kõikides riikides. Arenenud riikide majanduskeskkonda mõjutas palju ka keskpankade tegevus. Ameerika Ühendriikide föderaalreservi järgmise intressitõusu ootuse edasinihkumise tõttu odavnes märkimisväärselt USA dollari vahetuskurss, mille tulemusel paranesid nii USA kui ka Hiina majanduse väljavaated. Jaapani jeen seevastu tugevnes rekordkiirusel. Põhjuseks olid nii Jaapani keskpanga veidi ootamatu otsus rahapoliitilist stiimulit mitte suurendada kui ka investorite nõudlus jeeni kui turvavaluuta järele. Kuigi euroalal jätkus esimeses kvartalis ulatuslik rahapoliitika leevendamine, kallines euro vahetuskurss siiski teiste peamiste valuutade suhtes.

			Üleilmsetel aktsiaturgudel ja ka riigivõlakirjaturgudel on pärast aasta esimeste kuude ärevust hakatud aktiivsemalt kauplema. Pea kõik juhtivad aktsiaindeksid on veidi kerkinud (vt joonis 2). Ühelt poolt toetas seda nafta hinna taastumine ja Hiina majanduse stabiliseerumine esimese kvartali lõpu poole, teiselt poolt Euroopa Keskpanga üha lähenev uus varaostukava. Ka arenevate riikide aktsiaturud on madalseisust taastunud ning arenevate aktsiaturgude koondindeks MSCI on aasta alguses läbitud languse enam kui tasa teinud, kerkides aasta algusega võrreldes ligikaudu 10%. Hiina aktsiaturgu mõjutas märkimisväärselt ka Hiina keskpanga otsus alandada kohustusliku reservi määra. Esialgu tõi Euroopa Keskpanga märtsikuine sõnum, et intressimäärade alampiir on saavutatud, kaasa euroala valitsuste võlakirjade kiirmüügi ning tootluse suurenemise. Kokkuvõttes aitasid finantsturgude ärevuse taandumine ja üldine riskihuvi kasv viimastel kuudel siiski kaasa intressimäärade tagasihoidlikule tõusule riigivõlakirjaturgudel võrreldes jaanuari-veebruariga.

			Toormeturgudel esimese kvartali lõpus hinnad valdavalt tõusid, eriti kiire oli nafta ja kulla hinna kasv. Nafta hind on pärast aasta alguse langusepisoodi liikunud üha ülespoole, kõikudes valdavalt vahemikus 35–48 USA dollarit barreli kohta, vaatamata sellele, et OPECi ja teiste suuremate naftatootjate kohtumisel ei suudetud tootmismahtude külmutamises kokku leppida. Pikaajaliste naftafutuuride põhjal siiski märkimisväärset nafta hinna kallinemist ettevaates näha ei ole. Maagaasi hind on olnud väga heitlik, kuivõrd aasta alguse suur hinnalangus asendus märtsis tõusuga, kuid maagaasi hinnakasvu piiravad suured varud, mis on tekkinud pehme talve tõttu. Ka metalli- ja põllumajandustoorme hinnad on kasvanud (vt joonis 3).

			Ameerika Ühendriikide majanduskasv aeglustus 2016. aasta esimeses kvartalis  kvartali võrdluses esialgse hinnangu kohaselt 0,2%ni. Eelmise aasta neljandas kvartalis kasvas majandus 0,3%. Negatiivse panuse kvartalikasvu andsid varude muutus ning nõrgast välisnõudlusest tingitud kesine netoekspordi kasv. Kaubavahetust mõjutas muu hulgas negatiivselt madalama nafta hinna ja kallima dollari viitajaga mõju. Tööstustoodang kahanes aasta esimeses kvartalis eelmise aasta sama perioodiga võrreldes 2% tulenevalt kaevandus- ning nafta- ja gaasitööstuse mahtude vähenemisest. Samas on aga töötleva tööstuse maht mõõdukalt kasvanud ja ettevaatav töötleva tööstuse aktiivsusindeks ISM on püsinud tugev ehk üle 50 punkti tasemel. Eelmise kvartaliga võrreldes andis tagasihoidlikuma panuse majanduskasvu ka väiksem eratarbimise kasv. Kuigi tarbijate kindlustunne esimese kvartali lõpu poole veidi nõrgenes, on eratarbimine viimastel kuudel siiski mõõdukalt kasvanud, mida toetab USA tööturu endiselt tugev olukord. Alates eelmise aasta viimasest kvartalist on lisandunud pea 
200 000 uut töökohta kuus ja ka töötuse määr püsib madal ehk 5% juures. Lisaks on tugev sissetulekute kasv suurendanud tarbijate kasutatavat tulu. Inflatsioon kiirenes küll aasta algul veidi ajutiste tegurite toel, kuid aeglustus märtsis taas 0,9%ni peamiselt energia hindade languse tõttu. Kuigi eelmise aasta lõpus tõstis föderaalreserv suuremate majanduspiirkondade keskpankadest esimesena rahapoliitilist intressimäära, on selle aasta esimesel poolel oldud rahapoliitika eelkommunikatsioonis ettevaatlikumad ja hoitud baasintressimäär muutumatuna. Selle põhjuseks on eelkõige välisriskide kasv, mis lähtub maailmamajanduse ja finantsturgude viimase aja arengust.

			Jaapani majandus kasvas 2016. aasta esimeses kvartalis eelmise kvartaliga võrreldes 0,4% peamiselt eratarbimise, valitsemissektori kulutuste ja netoekspordi positiivse panuse toel. See oli veidi parem turuootustest, sest kvartali võrdluses kahanes tööstustoodang esimeses kvartalis 1,1%. Jaapani keskpanga aprillikuise ettevõtete küsitluse (Tankan) kohaselt halvenes aasta algul ettevõtete kindlustunne ning ka tarbijate kindlustunne püsis nõrk. Kvartali lõpus tarbimise näitajad aga veidi paranesid. Jaapani väliskaubandusbilanss jõudis märtsis 755 miljardi jeeniga viimaste aastate suurimasse ülejääki. Kuigi ekspordi kasv jäi tagasihoidlikuks, on import vähenenud ulatuslikumalt. Impordi märgatav kahanemine võib viidata sellele, et majandusaktiivsuse märkimisväärset elavnemist pole ettevaates veel oodata. Jaapani tööturu põhinäitajad on püsinud valdavalt tugevad. Tööpuudus püsis aasta algul 3% lähedal ja hõive määr on suhteliselt kõrge, samas pole sissetulekute kasvu kiirenemist märgata. Kuigi inflatsioon hoogustus veebruaris veidi toiduainete hindade kallinemise mõjul, langes tarbijahinnaindeks märtsis eelmise aasta sama perioodiga võrreldes 0,1% energia ja kommunaalteenuste odavnemise tulemusena. Seega langesid märtsis Jaapani hinnad esimest korda pärast 2013. aastat. Pärast jaanuarikuist turgude jaoks üsnagi ootamatut otsust kehtestada –0,1 negatiivne intressimäär ülereservidele2 ei ole Jaapani keskpank oma hilisematel istungitel rahapoliitikat muutnud. Varaostukava kogumaht on endine ehk 80 triljonit jeeni aastas. Jeeni kurss on alates aasta algusest tugevnenud kõigi suuremate valuutade suhtes, tingituna muu hulgas dollari odavnemisest ja investorite nõudlusest jeeni kui nn turvavaluuta järele.

			Ühendkuningriigi majanduse kasvukiirus aeglustus eelmise aasta viimase kvartali 0,6%lt kvartali võrdluses 0,4%ni 2016. aasta esimeses kvartalis. See kinnitas kartusi, et Brexiti ehk Ühendkuningriigi võimaliku Euroopa Liidust lahkumisega seotud ebakindlus võib mõjutada negatiivselt saareriigi majanduse väljavaateid. Majanduskasvu aeglustumine tulenes peamiselt teenuste sektori kasvu pidurdumisest, aga negatiivselt mõjutas majandust ka tööstustoodangu ja ehitusmahtude kahanemine. Ühendkuningriigi töötustoodangu vähenemise üks põhjus on probleemid riigi terasetööstuses. Majandusaktiivsuse edasise võimaliku nõrgenemisega on kooskõlas nii ettevõtete kui ka tarbijate kindlustunde jätkuv halvenemine sel aastal. Ühendkuningriigi majanduskasv on viimase aasta jooksul suuresti tuginenud eratarbimisele, mida on toetanud aeglane inflatsioon ja soodne intressikeskkond. Selle aasta esimese kvartali lõpus jaemüügi kasv veidi aeglustus, kuid püsib siiski suhteliselt kiire, ulatudes märtsis 2,7%ni. Riigi tööturg on 74,1%ni küündiva hõive määra tõttu tugev ja töötuse määr on alanenud kriisieelsele tasemele ehk 5,1%ni. Inflatsioon on alates selle aasta algusest hoogustunud ja märtsis mõõdeti hinnataseme kasvuks eelmise aasta sama perioodiga võrreldes 0,5%, mis on ühtlasi viimase 15 kuu kiireim kasv. Hinnatõusu kiirenemise põhjustas eelkõige teenuste ning hariduskulude kasv. Naela kurss, mis oli seni inflatsiooni pärssinud, on novembrist saadik alanenud ning eeldatavasti survestab oodatav Euroopa Liidu liikmesuse referendum, mis toimub 23. juunil, kurssi veelgi odavnema. Inglise keskpanga rahapoliitika on püsinud leebe ja majandust toetav ning baasintressimäär on hoitud muutumatuna.

			Hiina majanduskasvu aeglustumine 
2016. aasta alguses jätkus. Aasta esimeses kvartalis kujunes kvartali võrdluses kasvuks 1,1%, mida toetasid põhivarainvesteeringud, tööstustoodang ja jaemüük. See on märgatavalt aeglasem kui eelmise aasta neljanda kvartali 1,5% kasv. Samas on Hiina majanduse aeglustumine olnud suhteliselt ootuspärane, suuresti majanduse struktuurinihete tõttu. Hiina majandus tugineb varasemast enam eratarbimisele ja teenindussektorile. Lisaks on Hiina majanduses võrreldes aastavahetuse aegse ebakindlusega märgata mitut majanduse stabiliseerumisele viitavat märki. Näiteks on sel aastal tugev olnud jaemüük, kuivõrd märtsis ulatus selle kasv 11%ni. Rahapakkumise ja laenukasv oli esimeses kvartalis rekordiliselt suur, kuid Hiina pangandussektorile põhjustab riske viivislaenude kasvanud osakaal. Ka tööstustoodangu kasv kiirenes kvartali lõpu poole, ulatudes märtsis 6,8%ni, ja tööstussektori ettevõtete kasumid kasvasid. Väliskaubanduse ülejääk püsib suur, kuna import on kahanenud enam kui eksport. Hinnatõus Hiinas hoogustus aasta algul ja märtsis oli inflatsioon 2,3%, millesse märkimisväärselt panustas toiduainete hindade kasv. Tööhõive püsib riigis kõrgel tasemel ja tööpuudus on olnud viimastel kuudel 4% lähistel. Hiina jüaani odavnemise surve USA dollari suhtes on küll suuresti peatunud, kuid veel jaanuaris sundisid majanduse ja aktsiaturu negatiivsed uudised keskpanka kursilanguse survel regulatiivsete meetmetega turule sekkuma. Keskpanga rahapoliitika püsib lõdvendamise kursil, kuna aga rahapoliitiline intressimäär traditsioonilisel kujul siiski veel ei toimi, on olulisim rahapoliitika instrument pankadele kehtestatud kohustusliku reservi määr. Märtsis langetati seda 0,5 protsendipunkti võrra, mille tulemusel langes suurpankade kohustusliku reservi määr 17%ni.

			EUROALA MAJANDUS

			Euroala kogutoodangu kasv on stabiilselt jätkunud ning majanduse maht ületas 2016. aasta esimeses kvartalis üleilmse kriisi eelse taseme. Käesoleva aasta esimeses kvartalis kiirenes euroala majanduskasv kvartali võrdluses 0,5%ni. See oli 0,2 protsendipunkti kiirem kui 2015. aasta neljandas kvartalis ja ületas turuootusi ligikaudu 0,1–0,2 protsendipunkti. Aasta arvestuses kiirenes majanduskasv esimeses kvartalis 1,5%ni. Tunnistust majanduse elavnemisest annavad endiselt ennekõike sisenõudlusega seonduvad näitajad. Erinevused euroala riikide vahel püsivad siiski suured. Euroala tööpuuduse määr langes 2016. aasta märtsiks 10,2%ni, olles kõrgeim Kreekas (24,4%) ning madalaim Saksamaal (4,2%) (vt joonis 4). Paljudes riikides sõltub kiirema majanduskasvu saavutamine endiselt kasvu toetavate struktuurireformide elluviimisest (vt taustinfo 1).

			Nullilähedasest inflatsioonist ning kiirenevast hõive- ja palgakasvust tuge saanud ostujõud hoogustas eratarbimist ka selle aasta esimestel kuudel, kuid märgata on mõningast aeglustumist. Juba enam kui kaks aastat kestnud hõive kasv ulatus 2015. aasta neljandas kvartalis aasta võrdluses 1,2%ni ning reaalsektori palgakulude kasv 1,3%ni. Jaemüügimaht suurenes 2016. aasta esimese kolme kuu jooksul aasta arvestuses keskmiselt 2,3%. Vaatamata varajasematele lihavõttepühadele oli märtsis jaemüügimaht 0,5% väiksem kui veebruaris. Viimastel kuudel on eratarbimist piirama hakanud kerkivad energia hinnad ning kasvanud terrorismi-
ohu tõttu vähenenud tarbijate kindlustunne.

			Töötleva tööstuse toodangumaht on mullusest suurem ennekõike tänu jaanuarikuisele kiirele kasvule. Euroala töötleva tööstuse toodang kasvas esimeses kvartalis aasta võrdluses ligi 2,1%, tuginedes eeskätt mahu ligikaudu 0,9% kvartalikasvule. Mõnevõrra kiiremini kasvas kapitalikaupade tootmine (3,2% aasta võrdluses), energiatootmise maht seevastu kahanes (–3,4% aasta võrdluses). Esimese kvartali toodangumahu kasv tuleneb suures ulatuses kiirest kasvust jaanuaris. Enamikes tööstusharudes jäi see veebruaris-märtsis väiksemaks kui jaanuaris.

			Euroala eksporti piirab endiselt nõrk väliskeskkond, mistõttu kaubaekspordi kasv on aeglustunud. Kui 2015. aastal oli see ligikaudu 3%, siis tänavu esimesel kahel kuul oli kaubaekspordi maht aastataguse ajaga võrreldes vaid 1,4% suurem. Euroala välistasakaal on viimastel kuudel paranenud. Vaatamata tugevale sisenõudluse kasvule jäi jaanuari-veebruari kaubaimpordi 
maksumus mulluse taseme juurde (+0,2% aasta võrdluses). Impordi kasvu piiras energiakandjate hinnalangus.

			Investeeringud on asunud küllaltki jõuliselt toetama sisenõudlust. 2015. aasta neljandas kvartalis kasvasid euroala põhivarainvesteeringud eelmise kvartaliga võrreldes 1,3% (3,2% aasta võrdluses). Investeeringute suurenemist toetab ajaloolise keskmise lähedal paiknev tootmisressursside rakendatuse tase ning soodne intressikeskkond (vt joonis 5). Soodsad rahastamistingimused toetavad ka pikalt languses püsinud ehitussektorit, mille maht on aastataguse ajaga võrreldes kaks kvartalit kasvanud. Selle aasta esimeses kvartalis oli aastakasv 1,6%.

			Mõnes euroala riigis jätkub veel laenumahu vähenemine, kuid euroala kui terviku laenumahu kasv on juba enam kui pool aastat õige pisut kiirenenud. Märtsis kasvasid euroala reaalsektori ettevõtete laenud aasta võrdluses 0,8%, mis on viimase nelja aasta kiireim kasv. Euroala pankade laenutegevuse uuringu (Bank Lending Survey) kohaselt leevendati ettevõtete laenutingimusi 2016. aasta esimeses kvartalis veelgi. Seda toetavad pankade madalamad riskihinnangud, soodsad refinantseerimiskulud, ülelikviidsus ning tihenenud pankadevaheline konkurents võlakirjaturu suurema kasutamise toel. Laenupakkumist soodustab pangandussektori kohustuste kasv negatiivsete rahaturu intressimäärade tingimustes. Enam kui aasta on pankadevahelise üleööhoiuse keskmine intressimäär (EONIA) püsinud negatiivne ning maikuus kõikus see –30 ja –35 baaspunkti vahel. Euroopa Keskpanga varaostukavade mõjul on hoiuste kasv püsinud kiire, rahapakkumise (M3) kasv on viimastel kuudel püsinud 5% lähedal (vt euroala rahapoliitilise keskkonna täpsemat ülevaadet taustinfos 2).

			Tarbijahindade inflatsioon on püsinud nulli lähedal nii energia hindade languse kui ka tagasihoidliku alusinflatsiooni tõttu. Ühtlustatud tarbijahinnaindeks langes aprillis aasta võrdluses 0,2% ning seda ennekõike energia hindade languse mõjul (vt joonis 6). Energia hindu arvestamata on tarbijahindade inflatsioon viimase poolaasta jooksul kõikunud 0,7–1,0% vahemikus. Tarbijate baromeeterküsitluse kohaselt on euroala järgmise 12 kuu inflatsiooniootused käesoleva aasta esimestel kuudel olnud kergelt positiivsed, seevastu aasta tagasi oodati hinnalangust. Euroala kutseliste prognoosijate hinnangul kujuneb tänavu euroala inflatsiooniks 0,3%, mis on 0,4 protsendipunkti vähem, kui veel esimeses kvartalis arvati. Pikaajalised inflatsiooniootused (referentsaastaga 2020) püsivad aga muutumatuna 1,8% juures. Euroala tootjahinnad langevad endiselt küllaltki kiiresti. Märtsis odavnes töötleva tööstuse toodang aasta võrdluses 3%. Tootjahindade langus on kestnud juba ligi kaks aastat ning seda toetab tihe konkurents pigem mõõdukana püsiva nõudluse tingimustes.

			Taustinfo 1. Majandus vajab kiiremaks kasvamiseks struktuurireforme

			Kesine majanduskasv on tekitanud paljude arenenud riikide elanikes rahulolematust. Kriisieelsest perioodist tunduvalt nõrgemat majanduskasvu võib täheldada lisaks Eestile enamikus Euroopa Liidu liikmesriikides, aga ka näiteks USAs ja Jaapanis. Valitsuste poolt seni võetud ulatuslikud eelarvepoliitilised meetmed ja keskpankade leebe rahapoliitika on olnud vajalikud, kuid mitte piisavad, et nõudlust märkimisväärselt suurendada ja seeläbi kiirendada üleilmset majanduskasvu. Madala kasvumäära keskkonnal on ühiskonnale ka laiem mõju: mitme riigi kõrge tööpuuduse määr, sissetulekute aeglane kasv ja üldine ebakindlus on Euroopa Liidus kasvatanud radikaalsete ja euroskeptiliste vaadetega erakondade populaarsust. Nii USA kui ka Euroopa poliitilistes aruteludes on märkimisväärset toetust leidnud populistlikud, protektsionismi ja rahvuslikke huvisid esile tõstvad poliitikud.

			Mis aitaks majanduskasvu kiirendada? Arenenud riikide kasvuvõime suurenemist hoiavad tagasi elanikkonna vananemine, ettevõtete vähenenud investeerimisaktiivsus ning kesine kogutootlikkuse kasv. Teisisõnu on majanduskasvu pudelikaelaks mitmesugused pakkumispoolsed tegurid, mida aitavad leevendada vaid tõhusad struktuurireformid. IMF analüüsis 1990. aastatel ja 2000. aastate alguses Saksamaal, Hollandis ja Austraalias läbi viidud struktuurireforme ning tõi esile, et mitmesuguste toote- ja tööturureformide tulemusena suurenes nimetatud riikides SKP viie aasta jooksul keskmiselt 5%3. Kuidas see võimalik on?

			Struktuurireformide abil saab teha majanduses ümberkorraldusi, mis aitavad kasvu takistavaid kitsaskohti vähendada ning seeläbi suurendada ettevõtete konkurentsivõimet. Näiteks Saksamaal läbi viidud tööturureformi käigus vähendati muu hulgas tunduvalt pikaajalistele töötutele makstavaid hüvitisi, loodi uued lühiajalise töölepingu vormid ja tugevdati aktiivseid tööturumeetmeid. Selle tulemusena kiirenes märgatavalt uute töökohtade loomine ning riigi majanduskasv. Reformide positiivsest mõjust ajendatuna leppisid G20 liikmesriigid 2014. aastal Austraalias Brisbane’i tippkohtumisel kokku kasvustrateegias: määrata kindlaks vajalikud struktuurireformid eesmärgiga suurendada üleilmset potentsiaalset SKPd viie aasta jooksul 2%. Kuigi töö reformide kallal käib, on nende rakendamine kulgenud oodatust aeglasemalt.

			Reforme on raskem ellu viia, kui neile on eelnenud majanduse pikaaegne madalseis. Esiteks piiravad nõrga eelarvepositsiooniga riikides struktuurireformide tegemist viimastega tihti kaasnevad rakenduskulud. Teiseks võivad ebapopulaarsed struktuurireformid vähendada rahva toetust valitsusele. Näiteks mitmes Euroopa riigis on valitsusparteid kaotanud toetust äärmuslike vaadetega erakondadele ning kardetakse, et reformid võivad sellist suundumust veelgi süvendada. Poliitilise ekstremismi suurenemine on tegelikult Euroopas olnud iseloomulik ka varasemates majandustsüklites. Mitmes 20. sajandi poliitilisi trende käsitlevas uurimuses4 on välja toodud, et radikaalsed parteid koguvad tavapäraselt toetajaid esimesel viiel aastal pärast tõsiseid majanduskriise, kuid majanduse kasvades hakkab nende populaarsus taas vähenema.

			Majanduskriis võib reformide elluviimist ka soodustada. IMF uuris 26 arenenud riigi struktuurireforme eesmärgiga välja selgitada, millised tegurid nende läbiviimist enim mõjutavad5. Üllatuslikult leiti IMFi uurimuses, et majanduskriisis suudetakse poliitilised erimeelsused ületada ning ebapopulaarsed, kuid vajalikud reformid ellu viia. Reforme soodustab ka rahvusvaheline surve ehk peamistes kaubanduspartnerites tehtavad majanduse kasvu soodustavad ümberkorraldused. Samuti ei ole reformide läbiviimisel ajaloos määrav olnud valitsuse majanduspoliitiline vaade: IMFi uurimuse kohaselt on majanduse ummikseisust väljaviimiseks olulisi reforme ellu viinud nii vasak- kui ka parempoolse poliitilise vaatega valitsused.

			Ehkki Eestis on uuenduslik IKT-teenuste sektor, head ettevõtlusega alustamise tingimused ja korras riigirahandus, väheneb vahe suurema sissetulekuga riikidega siiski aeglaselt. Selle peamine põhjus on meie majanduse väike tootlikkus: tööviljakus on vaid 65% Euroopa Liidu keskmisest ning Saksamaa ja Soomega võrreldes on meie ettevõtetes töötaja kohta ligi 40% vähem masinaid ja seadmeid. Ehkki rikastele riikidele jääme veel alla, liigub Eesti majandus siiski õiges suunas, kuid kriisieelse ajaga võrreldes aeglasemas tempos. Pikaajaliselt tugevaks majanduskasvuks tuleb Eesti majanduse tootlikkust struktuurireformide abil märkimisväärselt suurendada.

			Milliseid struktuurireforme tuleks selleks Eestis läbi viia? Eesti majandus on viimasel 25 aastal kiirelt arenenud. Need kasvule aluse pannud põhitõed kehtivad ka praegu: konkurentsivõime ja tööviljakuse suurendamiseks on vaja ettevõtluskeskkonna parandamist ning ettevõtjate innovatsiooni ja investeeringuid. Majanduskasv kiireneb siis, kui ettevõtjad mõtlevad välja uusi tooteid ja tehakse investeeringuid nende ideede elluviimiseks. See eeldab omakorda, et riik viib ellu ettevõtjatele soodsa keskkonna loomiseks konkurentsivõimet edendavaid reforme. OECD6 ja IMFi7 hinnangul tuleb väikese rahvaarvuga Eestil tootlikkuse pikaajaliseks jätkusuutlikuks suurendamiseks esmajärjekorras oskuslikult kasutada inimkapitali. Selleks tuleb tegeleda kvalifitseeritud tööjõu puuduse vähendamisega ehk töötajate oskused tuleb viia kooskõlla tööturu nõudmistega. Majanduskasvu kiirendamiseks on lisaks vaja soodustada investeeringuid suure lisandväärtusega tegevusvaldkondadesse ja tõhustada ettevõtete koostööd teadusasutustega, mis toetaks kõrgtehnoloogiliste toodete väljatöötamist ja eksportimist.

			Taustinfo 2. Euroala rahapoliitiline keskkond 

			Eurosüsteemi rahapoliitika eesmärk on säilitada euroala hinnastabiilsus. Hinnastabiilsust määratleb Euroopa Keskpanga nõukogu kui euroala keskmise aja inflatsiooni, mis on alla 2%, kuid selle lähedal. Eurosüsteemi ekspertide juunikuise majandusprognoosi kohaselt jääb hinnatõus euroalal lähiajal veel aeglaseks, kuid kiireneb 2018. aastal 1,6%ni.8 Hinnakasvu hoogustumist toetavad rahapoliitika meetmed ja oodatav majandusaktiivsuse taastumine.

			Eurosüsteemi rahapoliitiliste meetmete pakett on mitmekesine ja mahukas. Selle eesmärk on toetada madalate intressimäärade juures veelgi ulatuslikumalt hinnastabiilsuse eesmärgi saavutamist ja rahapoliitika ülekandekanalite toimimist, leevendades rahastamistingimusi ja elavdades laenupakkumist. Euroopa Keskpanga nõukogu hoidis ka 2016. aasta esimesel poolel rahapoliitilised intressimäärad majandus- ja rahaliidu kõigi aegade madalaimal tasemel: põhiliste refinantseerimisoperatsioonide intressi-
määr on 0,00%, laenamise püsivõimaluse intressimäär on 0,25% ja hoiustamise püsivõimaluse intressimäär on –0,40% (vt joonis T2.1).

			Aprilli istungil täpsustati laiendatud varaostukava9 uusima osa, ettevõtete võlakirjade ostukava detaile. Plaani järgi algavad ostud selle aasta juunikuus. Eurosüsteemil on võimalik osta kõiki euroala ettevõtete (v.a pangad) eurodes nomineeritud 6kuulise kuni 30aastase tähtajaga võlakirju, mis on vähemalt BBB- või samaväärse reitinguga ja vastavuses eurosüsteemi tagatisraamistikuga. Tehinguid saab teha esmasel ja järelturul, välja arvatud avaliku sektori ettevõtete võlakirjadega, mida ostetakse valitsuse rahastamise keelu tõttu ainult järelturult. Ühe emissiooni mahust saab eurosüsteem osta 70%, avaliku sektori ettevõtete puhul samamoodi nagu avaliku sektori võlakirjade ostukavas 33%.

			Seniste laiendatud varaostukava meetmete ja suunatud pikaajaliste laenude10 tulemusel oli eurosüsteemi konsolideeritud bilansi maht 2016. aasta mai keskel 3,0 triljonit eurot, mis on 50% suurem kui 2014. aasta sügisel. Sügisel 2014 kehtestatud varaostukavade raames soetatud kaetud võlakirjade portfelli maht oli 2016. aasta 27. mai seisuga 177 miljardit eurot ja varaga tagatud väärtpaberite portfelli maht 19 miljardit eurot. Märtsis 2015 alanud avaliku sektori võlakirjade ostukava portfelli maht oli 800 miljardit eurot (vt joonis T2.2), millest Eesti Panga ostud moodustasid aprilli lõpu seisuga 1,8 miljardit eurot (sealhulgas 64 miljoni euro eest AS Eleringi võlakirju). Pikaajalise suunatud laenu seitsme seni toimunud pakkumise jooksul on eurosüsteem andnud laenu mahus 425 miljardit eurot.

			
				
					[image: ]
				

			

			Eri meetmete oodatav mõju euroala majandusele ja inflatsioonile avaldub rahapoliitika viitajaga ülekandumise tõttu keskpika aja jooksul. Euroopa Keskpanga nõukogu on rõhutanud valmisolekut kehtestada toetava rahapoliitilise kursi säilitamiseks vajaduse korral lisameetmeid.

			Euroala rahapakkumise aastakasv püsis 2016. aasta esimeses kvartalis stabiilne ning seda toetas eelkõige eurosüsteemi laiaulatuslik leevendusmeetmete pakett. Laia rahaagregaadi (M3) kvartali keskmine aastakasv oli 5,0% ja kitsama näitaja (M1) aastakasv 10,2%, aprillis olid vastavad näitajad 4,6% ja 9,7%. Kodumajapidamiste ja ettevõtete hoiuste jäägi aastakasv kiirenes eelmise kvartaliga võrreldes ligikaudu ühe protsendipunkti võrra. Madalate intressimäärade keskkonnas on ka reaalsektori tähtajaliste hoiuste intressimäärad madalad, 0,4% lähedal, ning langesid aasta esimestel kuudel veidi. Reaalsektori laenujäägi aastakasv on alates 2015. aasta teisest poolest kiirenenud. Eluasemelaenude jäägi kasv on püsinud viimased pool aastat 2% ning ettevõtete laenude jääk on hakanud pärast 2012. aasta algusest kestnud langusperioodi taas vähehaaval suurenema (aprillis 1,2%). Ka laenude intressimäärad püsivad ajaloolises võrdluses rekordmadalal ning viimastes kvartalites on vähenenud eriti ettevõttelaenude intressi-
määrad. Taolised muutused viitavad sellele, et rahapoliitika meetmetel on olnud erasektori laenukanalile positiivne mõju. Värskeim euroala pankade laenutegevuse küsitlus näitab, et reaalsektori laenutingimused on leevenenud11 ja laenunõudlus on hakanud kasvama. Kuigi riigiti on olukord erinev, ootavad euroala krediidiasutused üldiselt, et lähikvartalites senine suundumus jätkub. Nende hinnangul paraneb laenuturu olukord eelkõige ettevõtete jaoks veelgi. Sellele on kaasa aidanud ka rahapoliitika meetmete toel vähenenud pankade rahastamiskulud.

			Lühiajalised rahaturu intressimäärad on euroala leebe rahapoliitika toel alanenud kõigi aegade madalaimale tasemele ja on negatiivsed. Finantsinstrumendipõhised ootused lühiajaliste intressimäärade suhtes on püsinud tagasihoidlikud ja see mõjutab ka pikaajalisi intressimäärasid. EONIA12 langes pärast märtsikuisel EKP nõukogu istungil avalikustatud lisameetmete uudist ja oli alates märtsi keskpaigast kuni mai lõpuni vahemikus –0,30% kuni –0,35%, püsides vaid natuke kõrgemal hoiustamise püsivõimaluse intressimäärast. 3 kuu, 
6 kuu ja 12 kuu EURIBOR13 oli mai lõpus vastavalt –0,26%, –0,15% ja –0,02% ega ole märtsi lõpuga võrreldes eriti muutunud (vt joonis T2.3). Rahaturu tulukõvera kuju iseloomustav 1 kuu ja 12 kuu EURIBORi vahe on sarnaselt märtsiga 33 baaspunkti.

			EESTI PEAMISED KAUBANDUSPARTNERID

			Eesti kaubanduspartnerite majandusolukord viimase poole aasta jooksul valdavalt paranes. Eesti jaoks oluliste kaubanduspartnerite majanduskasv põhineb suuresti kodumajapidamiste tarbimisel, mida toetab tööturu stabiilne olukord ja väike hinnasurve. Nagu Eesti nii on ka Läti ja Leedu majandus püsinud sisenõudluse abil stabiilne, kuid murekohaks on väliskaubanduse vähene aktiivsus. Rootsi majandusolukord on tänu keskpanga toetavale rahapoliitikale ja krooni nõrgemale vahetuskursile tugev ning ka Soome majanduskasv püsib positiivne. Samuti leevenes aasta alguses Venemaa majanduslangus. Venemaa majandusaktiivsus püsib siiski võrdlemisi nõrk ning see mõjutab otseselt nii Eesti kui ka meie peamiste kaubanduspartnerite väliskaubandust ja tööstustoodangut. Samuti on üleilmne konjunktuur endiselt pigem ebasoodne. Muret valmistab Hiina taanduv majanduskasv ning Brasiilias valitsev poliitiline ja majanduslik kriis. Geopoliitilised pinged püsivad tugevad.

			Läti majanduse aastakasv on alates eelmise aasta kolmandast kvartalist aeglustunud ning see trend jätkus statistikaameti kiirhinnangu kohaselt ka käesoleva aasta esimeses kvartalis (vt joonis 7). 
Kvartali võrdluses vähenes esimese kvartali hooajaliselt tasandatud SKP. Majanduskasvu peamine vedaja oli kodumajapidamiste heal ostujõul põhinev tarbimine. Lisaks suurenes esimeses kvartalis nii aasta kui ka kvartali võrdluses töötleva tööstuse toodang. Samas vähenes ehitussektori maht esimeses kvartalis aasta võrdluses üle 20%, muu hulgas Euroopa Liidu abifondide vähese kasutamise tõttu. Kolmel esimesel kuul vähenes eksport aasta arvestuses peamiselt masinate ja seadmete ning elektroonikaseadmete väljaveo järsu kahanemise tõttu. Ka tööturg arenes kahes suunas: hõive kasv esimeses kvartalis jätkus, kuid töötuse määr tõusis nii aasta kui ka kvartali võrdluses. Madalad toormehinnad hoiavad Läti hinnasurve vaos; aprillis odavnes tarbijakorv aasta võrdluses 0,8% (vt joonis 8).

			Leedu majanduskasv jätkas esimeses kvartalis kiirenemist, jõudes statistikaameti kiirhinnangu kohaselt aasta võrdluses 2,2%ni. Eelmise kvartaliga võrreldes kasvas esimeses kvartalis ka hooajaliselt tasandatud SKP. Majanduskasv põhineb peamiselt kodumajapidamiste sissetuleku suurenemisel ja eratarbimisel. Samuti väljus esimeses kvartalis aasta võrdluses langusest eksport eeskätt teravilja ning masinate ja seadmete suurenenud väljaveo toel. Esimeses kvartalis kasvas puidu- ja mööblitööstuse abil jõudsalt ka töötlev tööstus. Tööturu olukord jätkas paranemist: tööpuudus vähenes käesoleva aasta alguses veelgi ja eelmise aasta jooksul kasvas ka hõive. Kuigi teenused on pidevalt kallinenud, on Leedu hinnasurve olnud tänu madalatele toormehindadele nõrk. Aprillis mõõdeti Leedu inflatsiooniks 1,0%, mis tulenes peamiselt eelmise aasta aprilli sügavast hinnalangusest.

			Soome majanduskasv püsib positiivne. Majanduskasv taastus eelmise aasta teisel poolel ning statistikaameti kuiste eelandmete kohaselt suurenes majanduse kogutoodang aasta võrdluses ka selle aasta esimeses kvartalis. Majandus kasvas esimeses kvartalis ka kvartali arvestuses. Majanduskasv põhineb peamiselt majapidamiste tarbimise tasakaalukal suurenemisel reaalpalga aeglase tõusu tingimustes. Samas süvenes esimeses kvartalis ekspordi kahanemine. Märgatavalt on vähenenud kaubavahetus Venemaaga, mis on peamiselt mineraalsete toodete väljaveo järsu kokkutõmbumise tõttu kahanenud kahe viimase aastaga ligi poole võrra. Tööstussektorgi püsib nõrk, tööstusettevõtete toodangu maht vähenes ka esimeses kvartalis. Madalate toormehindade tõttu muutusid tarbijahinnad Soomes eelmisel aastal odavamaks ja tarbijakorv ei ole ka sel aastal kallinenud.

			Rootsi majandusaktiivsus on püsinud hoogne. Esimeses kvartalis kasvas majandus statistikaameti esialgsetel andmetel aasta võrdluses 4,2%. Samuti kasvas kvartali võrdluses esimese kvartali hooajaliselt tasandatud SKP. Peale jõulise sisetarbimise elavdab majandust odavamale Rootsi kroonile toetuv väliskaubandus. Suuresti tänu autotööstusele kasvas esimeses kvartalis tugevalt ka töötleva tööstuse toodangu maht. Lisaks ergutab majandusaktiivsust Rootsi keskpanga toetav rahapoliitika, mis soodustab kodumajapidamiste tarbimist ja investeeringuid. Peamiselt madalatest toormehindadest tingituna oli tarbijahindade aastakasv aprillis 0,8%. Rootsi keskpank jättis aeglase inflatsiooni tõttu aprillis baasintressimäära –0,50% tasemele ja hoiatas, et madalate intressimäärade ja kodumajapidamiste suure võlakoormuse tõttu tuleb kinnisvara nõudluse ja pakkumise vahel leida selline tasakaal, mis vähendaks laenunõudlust. Rootsi kinnisvaraturu ülekuumenemisest tulenevate riskide realiseerumine vähendaks Eesti ekspordiettevõtete tulusid ja ettevõtete laenumaksevõime nõrgenemine survestaks Eesti pangandussektorit.

			Venemaa majanduslangus aasta alguses aeglustus. Venemaa statistikabüroo kiirhinnangu kohaselt taandus esimeses kvartalis majanduslangus aasta võrdluses 1,2%ni. Samas oli Venemaa majandus esimeses kvartalis aastases languses juba viiendat kvartalit järjest. Kuigi kaupade sisseveo vähenemine esimese kolme kuuga aasta võrdluses aeglustus, kahanes kaubaeksport ligi kolmandiku võrra. Muu hulgas vähenes järsult naftatoodete eksport. Samal ajal suurenes esimeses kvartalis pisut toornafta tootmine ja väljavedu. Esimeses kvartalis jätkus ka investeeringute, tööstustoodangu ja majapidamiste tarbimise vähenemine. Eratarbimist piirab reaalse sissetuleku kahanemine. Lisaks kehtestatud sanktsioonidele survestavad majandust madal nafta hind ning sellest tulenev Vene rubla kursi volatiilsus. Nafta hinna tõusu tulemusel on rubla vahetuskurss viimastel kuudel siiski tugevnenud. Inflatsioonisurve ei ole märgatavalt leevenenud: aprillis oli tarbijahindade aastane tõus küll 7,3%, kuid selle tingis eeskätt eelmise aasta suur hinnakasv. Venemaa keskpanga hinnangul ei ole tasakaal kiire inflatsiooni ja vähese majandus-aktiivsuse vahel muutunud ning rahapoliitika baasintressimäär jäeti aprillis 11% tasemele.

			EESTI MAJANDUSKONJUNKTUUR

			MAJANDUSAKTIIVSUS

			2016. aasta esimese kvartali majanduskasv oli statistikaameti kiirhinnangu kohaselt aasta võrdluses 1,7% ning kvartali võrdluses jäi SKP möödunud aasta neljanda kvartali tasemele (vt joonis 9). Võrreldes neljanda kvartaliga kiirenes majanduskasv märkimisväärselt. Suure osa sellest andis aktsiisitõusust tingitud aktsiisikaupade varumine, kuid ka teised majandus-aktiivsuse näitajad peale SKP osutasid esimeses kvartalis majanduse tugevnemisele. Esimese kvartali majanduskasv oli seniste andmete põhjal kvartali võrdluses tasakaalukam kui 2015. aastal. Sellele viitab eeskätt ettevõtete investeeringute suurenemine maksudeklaratsioonide andmetel ja kvartali võrdluses ekspordi tugevnemine vastukaaluks seni majanduskasvu vedanud jae-kaubanduse kasvu aeglustumisele.

			Tööstustoodang suurenes vaatamata põlevkivi-sektori probleemidele tänavu esimeses kvartalis võrreldes eelmise aasta neljanda kvartaliga hooajaliselt tasandatuna 1,2%, sealhulgas töötleva tööstuse toodang 1,4%. Arvestades probleeme põlevkivisektoris ning tavapärasest kesisemat väliskeskkonda, oli kasv tugev. Tööstussektori kasv tervikuna jäi töötleva tööstuse toodangu kasvule alla, sest mäetööstuse toodang vähenes, mille tingis tõenäoliselt põlevkivi-
kaevandamise varude kasv 2015. aastal. Aasta võrdluses töötleva tööstuse toodang esimeses kvartalis vähenes (vt joonis 10) ning selle taga olid peamiselt mäe- ja õlitööstus. Enamikus harudes toodang siiski kasvas. Aprillis kasvas tööstustoodang kuu võrdluses erakordselt kiiresti: ligi 6%. Selle taga oli suuresti toodangu suurenemine mäetööstuses, mida mõjutas nii põlevkivi kaevandamine kui ka ehitussektori sisendite liiva, kruusa ja killustiku toodangu kasv.

			Viimaste aastate jooksul on majanduskasvu negatiivselt mõjutanud veonduse ja laonduse tegevusala, mille arengut on pärssinud muutunud konkurentsiolukorra tõttu vähenenud transiitveod. Tänavu esimeses kvartalis jätkus nii sadamate kaubaveo kui ka raudteevedude vähenemine, mis viitab sellele, et negatiivne areng veonduse ja laonduse tegevusalal pole lõppenud (vt joonis 11). Transiidi ja vahendustegevuse kahanemine pärsib ka hulgikaubanduse tegevusala, kuid tänu eratarbimise endiselt kiirele kasvule on kaubandussektoril tervikuna läinud hästi. Samas viitavad jaemüügi mahu muutused 2016. aasta esimestel kuudel sellele, et jaemüügi mahu kasv on tasapisi aeglustumas. Jaanuaris suurendas jaemüüki aktsiisikaupade varumine ning veebruaris mõjutas seda soodsalt liigaasta efekt. Märtsis aeglustus jaemüügiettevõtete müügitulu mahu kasv aga 3%ni, mis näib sektori arengut iseloomustavat paremini kui sellele eelnenud kuude areng. Teisalt kasvas aprillis jaemüügiettevõtete müügitulu mahuindeks aga jälle 6%.

			Ettevõtted olid 2016. aasta alguses lootusrikkamad kui 2015. aastal. Nii tööstuse, teeninduse, kaubanduse kui ka ehituse kindlustunde baromeetri näitajad olid selle aasta viiel esimesel kuul paremad kui möödunud aastal, viidates ettevõtjate optimistlikumale hoiakule majanduse arengu suhtes (vt joonis 12). Võrreldes viimaste aastatega on eriti palju tugevnenud ehitussektori kindlustunne, mida toetab nii äri- kui ka elamukinnisvara arenduste kasv, aga ka järk-järgult suurenevad valitsemissektori investeeringud, mida mõjutab Euroopa Liidu tõukefondide tsükkel. Vastupidi ettevõtjate optimismile muutusid kodumajapidamised aasta alguses majanduse väljavaate suhtes pessimistlikumaks, kuid aprillis ja mais tugevnes nende kindlustunne uuesti. Ajutise halvenemise taga võis olla aasta alguses tekkinud negatiivne foon, mille lõid uudised suurtest koondamistest.

			Eesti majanduse maht oli 2015. aastal tõenäoliselt oma potentsiaali lähedal. Kuigi viimaste aastate majanduskasv on jäänud alla pikaajalise kasvu ootusele, pole SKP lõhe ehk erinevus tegeliku SKP ja potentsiaalse SKP vahel arvatavasti kuigi suur, sest majanduskasvu on pidurdanud pikaajalise negatiivse mõjuga tegurid. Üks neist on näiteks veonduse ja laonduse tegevusala lisandväärtuse vähenemine, mis on tingitud konkurentsiolukorra muutusest ega pöördu prognoosiperioodil. Samamoodi mõjutab energiasektorit merekaablite lisandumise tulemusel muutunud konkurentsiolukord Balti riikides. Kesisele potentsiaalse SKP kasvule osutab ka tõsiasi, et pärast 2008. aastal alanud majandussurutist on majanduskasv tulenenud põhiliselt hõive kasvust ning tootlikkuse kasv on olnud väike. Üsna sarnane areng iseloomustab ka teisi arenenud riike 
(vt joonis 13), kus tootlikkuse kasv on jäänud märkimisväärselt alla varasemale kasvutempole. Hõive suurenemine on aga suures osas tsükliline nähtus ning selle võime majanduskasvu toetada on ammendumas.

			Tööstusettevõtetel on ruumi suurendada tootmist ilma suuri investeeringuid tegemata, kuid see eeldaks tootmisvõimsuse tõhusamat kasutamist. Eesti töötleva tööstuse ettevõtete tootmisvõimsuse rakendatuse tase on keskmiselt madalam kui ülejäänud Euroopas samades harudes (vt taustinfo 3), kuid on praeguseks jõudnud pikaajalise keskmise lähedale (vt joonis 14). Selle näitaja edasiseks paranemiseks tuleb tootmist kriisieelsete aastatega võrreldes tõhustada. Madala rakendatuse taseme põhjused võivad olla ettevõtteti erinevad, kuid laias laastus tähendab see sama: masinad seisavad võrreldes konkurentide omadega enam jõude. Tootmisvõimsuse ebaefektiivsem rakendamine võib olla ka üks põhjus, miks Eestis on investeeringute osakaal SKPs suurem kui teistes sarnase majanduskasvuga riikides.

			Taustinfo 3. Tootmisvõimsuse rakendatuse tase Eestis ja ülejäänud Euroopa Liidus

			Tootmisvõimsuse rakendatuse tase on näitaja, mida kasutatakse majandustsükli analüüsis, kuivõrd see reageerib majandust tabavatele negatiivsetele šokkidele kiiresti ning aitab selgitada tootlikkuse tsüklilist hüplikkust, mis pole seotud tehnoloogia arengu ega kapitali süvenemisega. Pikema aja jooksul esinev lahknevus eri riikides paiknevate sarnaste ettevõtete tootmisvõimsuse rakendatuse taseme vahel osutab aga ettevõtete erinevale efektiivsusele ning sellest tulenevalt tootlikkuse vahele. Euroopa Liidu riikide tootlikkuse taseme ning tootmisvõimsuse rakendatuse vahel on tugev korrelatsioon: aastatel 2000 kuni 2014 vastas riikide lõikes 1% suuremale rakendatuse tasemele ligikaudu 2,7% suurem tootlikkus.

			Tõenäoliselt on efektiivsust mõjutavad tegurid omavahel korrelatsioonis ning seadmete rakendatuse otsene mõju tootlikkusele on siiski väiksem. Eesti tööstusettevõtete tootmisvõimsuse rakendatuse tase kuulub Euroopa madalamate sekka (vt joonis T3.1). Alates 2005. aasta algusest kuni 2016. aasta teise kvartalini oli Euroopa Liidu tootmisvõimsuse rakendatuse tase keskmiselt 80%, Eestis 72%. Erinevuse taga on osaliselt tööstussektori struktuur, mis selgitab küll vaid üht protsendipunkti kogu erinevusest. Kui Eesti tööstusettevõtete tootmisvõimsus oleks rakendatud sama intensiivselt kui sarnastes harudes Euroopa Liidus keskmiselt, võiks ühik-elastsust eeldades olla Eesti töötleva tööstuse lisandväärtus ligikaudu 10% suurem kui praegu.

			Tootmisvõimsuse rakendatuse taseme hinnangud põhinevad tööstussektori ettevõtjate küsitlusel, mistõttu võib see näitaja sisaldada teatavat subjektiivsust. Samas on andmete kogumise metoodika riigiti sarnane ning andmed on tänu sellele omavahel võrreldavad. Et tegemist on ettevõtjate enda hinnanguga tootmisvõimsuse rakendatuse tasemele, ei peaks seda näitajat vaatlema pelgalt efektiivsuse näitajana, vaid ettevõtjate tunnetatava kasutamata potentsiaalina.

			Üks tootmisvõimsuse alarakendatuse põhjus võrreldes teiste Euroopa Liidu tootjatega võib olla keskendumine väikestele ebakorrapärastele partiidele, mis eeldavad vaba tootmisvõimsuse hoidmist, et olla tellimuste saabudes valmis kiiresti tootma. Seda on kasutatud küllaltki palju retoorikas, mis väidab, et Eesti ettevõtete konkurentsieelis on nende suur paindlikkus. Andmed seda seisukohta aga ei kinnita. Tootmisvõimsuse rakendatuse taset uurivas küsitluses on ka küsimus olemasolevate tellimuste kestuse kohta. Tellimustega kaetud perioodi pikkus ei selgita eri riikide erinevat tootmisvõimsuse rakendatuse taset, küll aga selle muutumist ajas.

			Tootmisvõimsuse rakendatuse taseme muutused võivad olla järsud ning on majandustsükli suhtes asümmeetrilised: majandustsükli madalseisus on rakendatuse taseme kõrvalekalle tavapärasest absoluutväärtuses suurem kui majanduse kuumenemise ajal. Majanduslanguse järel võib esineda ka pikemaid perioode, kui tootmisvõimsuse rakendatus on ajaloolisest keskmisest väiksem, sest majanduskriis võib olla muutnud nõudluse struktuuri. Näiteks oli Ida-Euroopa tööstusettevõtete tootmisvõimsuse rakendatuse tase 1990. aastatel madalam kui järgmisel kümnendil, sest Nõukogude Liidu lagunedes muutus nõudluse struktuur märkimisväärselt. Ka pärast 2008.–2009. aasta majanduskriisi on mõne haru tootmisvõimsuse rakendatuse tase jäänud varasemast madalamaks, näiteks ehitusmaterjalitööstuses (vt joonis T3.2). Enamikus harudes on tootmisvõimsuse rakendatuse tase siiski lähenenud kriisieelsele tasemele. 

			Tootmisvõimsuse rakendatuse taset võib mõjutada haru arenguetapp. Harudes, mille tootlikkus on väike ning mille konkurentsivõime jääb alla odavama tööjõuga riikides tegutsevate konkurentide omale, võib olla vanu seadmeid, mida ei tasu enam kasutada. Teisalt vähendab konkurentsivõime kadu investeerimist ja seetõttu ei looda väikese tootlikkusega harudesse üleliigset tootmisvõimsust ning sealseid ressursse tuleb rakendada intensiivsemalt. Eestis näib kehtivat pigem viimane. Siinsetes väikese tootlikkusega harudes on rakendatuse tase keskmisest kõrgem. Euroopa Liidus keskmiselt on sellistes harudes rakendatuse tase küll kõrgem kui Eestis, aga siiski madalam kui üldine keskmine. Suure tootlikkusega harudes on tootmisvõimsuse rakendatuse tase keskmisest madalam (vt joonis T3.3).

			Seadmete tõhusam rakendamine on üks võimalikke pakkumispoolseid majanduskasvu allikaid. Parema töökorralduse ja müügitööga võib olla võimalik tööstussektori toodangut märgatavalt kasvatada ilma mahukaid investeeringuid tegemata. Konkurentidega võrreldes ulatuslikuma kasutamata tootmisvõimsuse hoidmine tähendab suhteliselt suuremat investeerimisvajadust ning see võib olla üks põhjus, miks Eestis on investeeringute suhe SKPsse olnud rahvusvahelises võrdluses kõrge. Kuna enamikus harudes on tootmisvõimsuse rakendatuse tase lähenemas kriisieelsele keskmisele või juba ületab seda, saab edasine tootmisvahendite kasutamise intensiivsuse kasv tuleneda tööprotsesside parandamisest.

			SISENÕUDLUS

			Selle aasta alguses järsult vähenenud tarbijate kindlustunne taastus mais, ehkki võrreldes eelmiste aastatega on kodumaja-
pidamised jätkuvalt pessimistlikumad. Eelkõige on kasvanud mure majanduse üldise käekäigu ja tööpuuduse suurenemise pärast, ent märtsis ja aprillis halvenes ka vastajate hinnang oma perekonna rahanduslikule olukorrale. Kuna kodumajapidamised piirasid tarbimise kasvu ning suurendasid säästmist juba möödunud aastal, ei toonud kindlustunde vähenemine esimeses kvartalis tõenäoliselt kaasa järsku korrektsiooni tarbimiskäitumises.

			Jaekaubandusettevõtete müügitulu mahu aastakasv, mis iseloomustab suurt osa eratarbimisest, püsib kiire (vt joonis 15). Peale ajutist aeglustumist möödunud aasta lõpus kiirenes 2016. aasta esimese nelja kuu keskmine kasv taas 6,7%ni. Tulemust mõjutas aktsiisitõusule eelnenud suurem kütusemüük jaanuaris, ilma milleta oleks kasv jäänud 2015. aasta neljanda kvartali omaga üsna sarnasele tasemele. Selline kasvu jätkumine on kooskõlas kodumajapidamiste kasutatava tulu arenguga esimeses kvartalis, mil palga aastakasv küll kiirenes, kuid sotsiaaltoetuste tõstmisest ja tööjõu maksukoormuse vähendamisest tulenev mõju oli väiksem kui eelmisel aastal. Kodumajapidamiste tarbimise rahastamiseks võetud laenude jääk suurenes selle aasta aprillis aasta võrdluses 7% eelkõige autoliisingu kiire kasvu tulemusel (vt joonis 16). Samas jätkus ka kodumajapidamiste hoiuste kiire kasv, mis ulatus esimeses kvartalis 7%ni.

			Eesti käibemaksukohustuslaste investeeringud olid maksu- ja tolliameti andmetel esimeses kvartalis 7% suuremad kui aasta tagasi (vt joonis 17). See tähendab, et kaks aastat kestnud investeeringute vähenemine ettevõtete sektoris võis selle aasta alguses lõppeda. Taastumisele viitab ka masinate ja seadmete hoogustunud import, ehitusmahu kasv esimeses kvartalis ning see, et ehitusettevõtete hinnang tellimuste portfellile on konjunktuuriinstituudi andmetel paranenud. Koos investeerimisaktiivsuse kasvuga suurenes aasta alguses ka ettevõtete laenamine ning Eestis tegutsevatest pankadest võetud laenude jäägi aastakasv kiirenes aprilli lõpuks ligikaudu 7%ni.

			Eluasemeturul on tehingute mahu kasv aeglustunud. 2016. aasta esimeses kvartalis aeglustus korteriomandi tehingute arvu aastakasv neljanda kvartali 11%lt 4%ni (vt joonis 18). Samas on eluaset soetada endiselt soodne, sest laenuintressimäärad on madalad (vt 
joonis 19) ning aeglustunud kinnisvara hinnatõusu ja suhteliselt kiire palgakasvu taustal pole kinnisvara taskukohasus halvenenud. Lisaks sellele pakub kinnisvara võimalust sääste paigutada, mille tulemusel on kasvanud ilma laenuta ostetud korterite osakaal tehingutes.

			VÄLISTASAKAAL JA KONKURENTSIVÕIME

			Kaupade ja teenuste eksport kahanes jooksevhindades aasta võrdluses maksebilansi kiirhinnangu alusel selle aasta esimeses kvartalis 1%. Kvartali võrdluses oli langus ligikaudu 9%. Peamine põhjus oli kaupade väljaveo 2% kahanemine eelmise aasta sama perioodiga võrreldes. Probleemid õlitööstuses ei ole lahendust leidnud ja mineraalsete toodete ekspordikäive vähenes eelmise aasta esimese kvartaliga võrreldes ligikaudu 30%. Vähemal määral panustas väljaveo kahanemisse ka toidukaupade, metallitoodete ning masinate ja seadmete eksport.

			Teenuste väljavedu kasvas esimeses kvartalis 1,5%. Teenuste sektoris on jätkunud samad trendid mis eelmise aasta lõpus. Veoteenuste eksport on veelgi kahanenud, sellele on lisandunud ka mõnevõrra väiksem reisiteenuste ekspordi maht. Probleemid mõlemas sektoris on kaudselt seotud Venemaaga – veoteenuste puhul on tunduvalt kahanenud transiitveod läbi Eesti sadamate ning see on vähendanud valdkonna mitme teenusepakkuja tellimusi. Lisaks on väiksema kaubavahetuse mahu juures kesisem ka üldine kaubaveoteenuste maht maksebilansis. Reisiteenuste ekspordi puhul on tunda Vene turistide vähenenud ostujõudu. Eelmisel aastal kahanes Eestit külastanud Vene turistide arv 25% ning tänavu esimeses kvartalis aasta võrdluses veel ligikaudu 10%.

			Hinnangud konkurentsivõime paranemisele on nõrgenenud. Tööstusbaromeetri alusel hindasid Eesti ettevõtted oma konkurentsivõime muutust teises kvartalis nii aasta kui ka kvartali võrdluses väiksema optimismiga. Kõige kehvemad olid hinnangud konkurentsivõimele Euroopa Liidu välistel turgudel, kus see koondnäitaja põhjal pisut halvenes (vt joonis 20). Samas on hinnangud kolmekuulises ettevaates nii eksporditellimuste hulga, toodangu mahu, müügihindade kui ka töötajate arvu kohta olnud teises kvartalis viimase kahe aasta kontekstis pigem head.

			Eesti nominaalne efektiivne vahetuskurss (NEER) tugevnes esimeses kvartalis nii kvartali kui ka aasta võrdluses ligikaudu 1,5%. Peamine põhjus oli Vene rubla odavnemine euro suhtes (vt joonis 21). Tööjõu ühikukulu põhjal arvutatud reaalne efektiivne vahetuskurss tugevnes neljandas kvartalis eelmise aasta sama perioodiga võrreldes 2%. Tööjõu ühikukulu kasvu vedasid 2015. aasta teisel poolel töötlev tööstus (kasv ligikaudu 10%) ning ehitussektor (kasv ligikaudu 13%).

			Maksebilansi jooksevkonto puudujääk oli esimeses kvartalis kiirhinnangu alusel 119 miljonit eurot ehk 2,2% sama perioodi SKPst, mis on ligikaudu kaks korda suurem kui eelmise aasta samal perioodil (vt joonis 22). Puudujääk tekkis kaubabilansi puudujäägi ja tavapärasest mõnevõrra mahukama investeerimistulude väljavoolu koosmõjul. Investeerimisaktiivsus on tasapisi näidanud tõusumärke – kapitalikaupade import on kahes viimases kvartalis eelmise aasta sama perioodiga võrreldes kasvanud 18% ning ka maksu- ja tolliameti maksudeklaratsioonide andmed kajastavad mõningast investeeringute kasvu. 

			Kaupade sissevedu suurenes esimeses kvartalis aasta võrdluses 2,9% ning kaupade ja teenuste konto saldo langes tasakaalu lähedale. Masinate ja seadmete import suurenes kolmekvartalilise vahe järel 4% ning transpordivahendite sissevedu kasvas koguni 17%. Suurem investeerimistulude väljavool esimeses kvartalis peegeldab peamiselt otseinvesteeringutulu väljavoolu kiirenemist. Teist kvartalit järjest vähenes netoarvestuses välismaalt Eestisse paigutatud omakapitali maht. Jooksevkonto puudujääk esimeses kvartalis on kooskõlas Eesti Panga detsembris avaldatud prognoosiga ning on keskpikas tagasivaates üsna tavapärane nähtus. Eesti majandus oli esimeses kvartalis üle kahe aasta taas netolaenuvõtja.

			TÖÖTURG

			Esimest korda pärast taasiseseisvumist suu-renes 2015. aastal rahvaarv14. Ligikaudu poole 0,2% kasvust põhjustas rahvaarvu ühekordne ülespoole korrigeerimine, positiivne välisrände saldo oli aga kaks korda suurem kui negatiivne loomulik iive. Tööealiste inimeste arv vähenes 2015. aastal 0,15% ehk märksa aeglasemalt kui varasematel aastatel (vt joonis 23). Lisaks ühekordsele ülespoole korrigeerimisele arvestatakse alates 2015. aastast rändevoogudes ka registreerimata rännet, mistõttu pole rändesaldo viimane vaatlus eelnevate aastatega täiel määral võrreldav.

			Tööjõus osales 2016. aasta esimeses kvartalis 68,6% tööealistest, mis on võrreldes 2015. aasta sama kvartaliga 0,8% enam. Tänu sellele jätkas tööjõu hulk majanduses kasvu, kuigi tööealiste arv kahanes (vt joonis 23). 
Võrreldes eelneva kvartaliga jäi tööjõus osalemise määr hooajalisi tegureid arvestades muutumatuks. Tõenäoliselt märgib see osalt töötajate registri käivitumise mõjul viimase pooleteise aasta jooksul täheldatud kiire kasvutrendi asendumist mõõdukamaga. Nii nagu möödunud aastalgi, kasvas tööjõus osalejate arv aasta võrdluses peamiselt üle 50aastaste osalemisaktiivsuse suurenemise tõttu.

			Tööjõu-uuringu andmetel kasvas hõive 
2016. aasta esimeses kvartalis aasta võrdluses 1,1% ning suurenes ka kvartali võrdluses veidi (vt joonis 24). Maksu- ja tolliameti andmetel oli palgaväljamakse saajate arv aasta alguses küll 0,3% väiksem kui aasta varem, kuid hooajalisi tegureid arvestades eelneva kvartaliga võrreldes see kasvas.

			Töötuse määr ulatus 2016. aasta esimeses kvartalis 6,5%ni, mis on ligikaudu sama kõrge kui aasta varem (vt joonis 25). Hooajalisi tegureid arvestades tööpuudus veidi kahanes võrreldes 2015. aasta neljanda kvartaliga. Sealjuures vähenes pikaajaliste töötute osakaal eelneva aasta 38%lt 24%ni. Pikaajaliste töötute arv kahanes kiiresti, suisa 42%, samal ajal kui lühiajaliste töötute arvu kasv jätkus. Peale ligikaudu pooleaastast kasvu 2015. aastal kahanes registreeritud töötus kvartali võrdluses 2016. aasta alguses.

			Tööjõu sobitumine töökohtadega on viimastel aastatel paranenud. Sellele viitab vaba tööjõu vähenemine, millega pole kaasnenud vakantside kuhjumist. Seost vabade töökohtade ja töötuse määra vahel illustreerib Beveridge’i kõver (vt joonis 26), mis on nihkunud koordinaattelgede alguspunktile lähemale. Töötuse määra alanemine 2016. aasta alguses tähendab, et eelmise aasta lõpus nähtud väike pööre kõveras oli ajutine. Loomuliku töötuse määr oli 2016. aasta alguses Eesti Panga hinnangul kõrgem kui tegelik töötuse määr. Sellele viitab tööjõu ühikukulu jätkuv kasv, mis oli küll aeglasem kui 2015. aastal, kuid siiski positiivne. Töötajate positsioon palgaläbirääkimistel on tugev. Sellest annab tunnistust asjaolu, et ettevõtete kasumite kahanemisest hoolimata on keskmise palga kasv tempokas.

			Keskmise brutokuupalga aastane tõus ulatus 2015. aasta viimases kvartalis 6,4%ni ning 2016. aasta esimeses kvartalis kiirenes selle kasvutempo 8,1%ni. Kasvu kiirenemisse panustasid peamiselt kolm tegurit: preemiate taastumine, struktuurimuutus (kahanes madala keskmise palgaga tegevusalade palgatöötajate osakaal ja kasvas kõrgepalgaliste osakaal) ning vähesel määral ka eelmise aastaga võrreldes liigaastast tulenev suurem päevade arv. Kuivõrd 2016. aastal tööjõumaksud märkimisväärselt ei muutu, siis netopalga kasv aeglustus ja ühtlustus ligikaudu brutopalga kasvuga (vt joonis 27). Surve palgatõusuks tuleneb tööturu pingelisest olukorrast, mis on tingitud vähesest vabast tööjõust ning tööturule sisenevate noorte väikesest arvust. Samuti on palgakasvu kiirendanud miinimumpalga tõstmine märksa kiiremas tempos, kui on tõusnud keskmine palk. Miinimumpalga tõstmine mõjutab peale miinimumpalka teenivaid töötajaid ka sellest mõnevõrra kõrgemat palka teenivaid töötajaid, sest ettevõtted püüavad säilitada oma organisatsiooni palgastruktuuri.

			Peale kahanemist 2015. aastal tööjõu tootlikkus 2016. aasta alguses kasvas. Siiski ületas palgatõus tööjõu tootlikkuse kasvu, mistõttu tööjõu ühikukulu suurenes (vt 
joonis 28). Võrreldes möödunud aastaga oli tööjõu ühikukulu kasv tagasihoidlikum.

			HINNAD

			Tarbijahindade langus kestab Eestis kolmandat aastat ja selle põhjus on välismaised tegurid. 2016. aasta esimeses kvartalis kiirenes tarbijahindade deflatsioon 0,4%ni eelkõige nafta ja toiduainete odavnemise tõttu maailmaturul (vt joonis 29). Toormehindade langus väliskeskkonnas on kestnud pikemat aega, kui varem prognoositud, sest arenevate riikide majanduskasv toetub praegu tugevamalt sisenõudlusele, aga maailma majanduskasv pole veel madalseisust loodetud kiirusega väljunud.

			Energia hindade langus oli esimeses kvartalis laiapõhjaline ja tulenes nafta odavnemise järelmõjudest. Eestis odavnesid mootori-kütused esimeses kvartalis aastaga 10% ning imporditava maagaasi ja soojusenergia hinnad, mis sõltuvad samuti peamiselt nafta hinnast, vähenesid vastavalt 19% ja 11%. Suurimateks võitjateks osutusid kodutarbijad, kes said nafta hinna languse arvel suurendada teiste kaupade tarbimist. Tarbijate reaalne ostujõud kasvas energia hindade languse tulemusel aasta jooksul 1,2%. Samal ajal sattusid nafta hinna languse tõttu raskustesse Eesti õlitööstuse ettevõtted. Selle mõju tarbijahindadele on kaudne ja kandub hinnastatistikasse pika viitajaga väiksema majandusaktiivsuse ja suurema tööpuuduse kaudu.

			Toiduainete hinnatase on aasta jooksul tõusnud hoolimata toormehindade langusest maailmaturul, sest tõusid aktsiisimäärad. Maailmaturul jätkus esimeses kvartalis toidutoorme laiapõhjaline odavnemine – toidutoorme hinnad on tänaseks langenud 2009. aasta majanduskriisi aegse põhjani. Euroopa Liidus on toiduainete odavnemisele kaasa aidanud ka ühisturu reeglite liberaliseerimine ja Venemaa impordisanktsioonid, mis on toiduainete tootjahindade langust veelgi kiirendanud. Eestis on piima- ja lihatoodete kokkuostuhinnad praeguse langustsükli jooksul, nii nagu ka varem, vähenenud rohkem kui Euroopa Liidu riikides keskmiselt. See on põhjustanud raskusi põllumeestele ja toiduainetööstusele. Tarbijakorvis odavnesid esimeses kvartalis enim tarbijate toidukorvist kolmandiku moodustavad piima- ja lihatooted, vastavalt 7% ja 1,7%. Toiduainete hulgas kallinesid samal ajal alkohoolsed joogid; seda põhjustasid veebruaris jõustunud 15% kõrgemad aktsiisid. Puu- ja köögiviljade hinnad on tänavu olnud tavapäraselt heitlikud – kiire hinnatõus aasta esimestel kuudel pöördus aprillis languseks.

			Sisemajanduse olud, eelkõige palgakasv ja vähenev tööpuudus, on viimaste aastate jooksul kiirendanud alusinflatsiooni. Alusinflatsioon on kiirenenud peamiselt teenuste hinnatõusu toel (vt joonis 30). Kuna palgakasv on püsinud nõrga majandusaktiivsuse taustal suhteliselt kiire, aga tööpuuduse määr on langenud hinnangulisest nn loomuliku tööpuuduse määrast madalamale, on ettevõtetel üha keerulisem töötajaid leida ja see põhjustab sisemajanduses palga- ja inflatsioonisurvet.

			Teenuste hinnakasv on olnud kooskõlas tööjõukulude kallinemisega, kuid imporditavate sisendite odavnemise mõju on märgata vaid üksikutes hindades. Näiteks transporditeenuste hinnalanguse võib ilmselt osaliselt kanda nafta odavnemise arvele. Lisaks põhjustas rubla kursi nõrgenemine eelmisel aastal Vene turistide ostujõu vähenemise ja tõi kaasa majutusteenuste hinnalanguse. Mõne teenuse odavnemine on siiski pigem erand, sest teenuste hinnakasvu veavad üüri ja vabaajateenuste kallinemine.

			Tarbekaupade hinnatase pole Eestis viimase kahe aasta jooksul märkimisväärselt muutunud, kuigi jaemüügi maht suurenes 18%, palgad tõusid 13%, aga tööpuuduse määr langes 6,7%ni. Seos tarbekaupade inflatsiooni ja tööpuuduse vahel on nõrgenenud enamikus Euroopa Liidu riikides (lühiajaline Phillipsi kõver on muutunud laugemaks). Eeldatavalt on kaubavahetuse kasv ja konkurentsi suurenemine muutnud kaupade hinnad sisemaise hinnasurve suhtes vähem tundlikuks ning ettevõtted on võtnud osa kulude kasvust enda kanda. Lisaks on tarbekaupade hinnatase Eestis võrreldes sissetulekutega juba päris kõrge, vastavalt 88% ja 71% Euroopa Liidu keskmisest.

			Ettevõtete lühiajalised inflatsiooniootused on langenud ajaloolises võrdluses madalale tasemele. Viimaste aastate jooksul on küsitluste põhjal järjepidevalt vähenenud nende ettevõtete osakaal, kes annavad teada hindade tõstmise võimalusest. Samas kerkisid esimeses kvartalis vähesel määral tarbijate ühe aasta inflatsiooniootused.

			VALITSEMISSEKTORI RAHANDUS

			Riigieelarvesse laekunud maksude kasv kiirenes selle aasta esimeses kvartalis 12%ni tänu aktsiisitõusule eelnenud varude kogumisele (vt joonis 31). Enne veebruaris rakendunud aktsiisimäärade tõusu soetati pea kolme kuu jagu mootorikütust ja kanget alkoholi, mis tekitas suure kõikumise kuistes maksulaekumistes. Kuna viimastel aastatel on mõlema aktsiisikauba tarbimine Eestis pigem vähenenud, on tõenäoline, et kogu ülelaekumise mõju valitsuse tuludele taandub hiljemalt esimese poolaasta jooksul. Tööjõumaksude laekumise kasv on olnud üsna kiire ning kooskõlas palga ja hõive arenguga. Juriidilise isiku tulumaksu laekumist mõjutab ettevõtete dividendimaksete suurenemine, mis hoolimata kasumite vähenemisest on viimastel aastatel hoogustunud.

			Aasta alguses jätkus üsna kiire sotsiaaltoetuste kasv, millesse andsid olulise panuse töötuskindlustushüvitised. Esimeses kvartalis kasvasid sotsiaalministeeriumi eelarvest makstavad sotsiaaltoetused aasta võrdluses 6,6%, millesse suurima panuse andsid oma märkimisväärse osakaalu tõttu pensionid. Sotsiaalmaksu tuludest makstavad pensionid suurenesid aastaga 6,5%, ent kasv aeglustub teises kvartalis, sest pensioniindeks langeb möödunud aasta 1,062lt 1,057ni. Peretoetuste kasvu mõjutas eelkõige lastetoetuste suurenemine. Varasemast hulga suuremaks on osutunud töötukassa makstavad töötuskindlustuse väljamaksed, mis esimeses kvartalis olid lausa 42% suuremad kui aasta varem. Võrreldes möödunud aastaga jääb sotsiaalsiirete kasv tänavu siiski palju aeglasemaks.

			PROGNOOS AASTATEKS 2016–2018 

			Eesti Panga prognoos valmib rahapoliitika ja majandusuuringute ning finantsstabiilsuse osakonna ekspertide koostöös. Eesti Panga prognoos on osa euroala keskpankade ja Euroopa Keskpanga ühisest euroala prognoosist, mille tegemisel lähtutakse väliskeskkonna edasise arengu puhul ühtsetest eeldustest. Väliskeskkonna eeldused kätkevad euroala rahaturu intressimäärasid, euro vahetuskurssi ja toormehindu. Teiste euroala keskpankade samal ajal valmivad majandusprognoosid on Eesti kaubanduspartnerite nõudluse ja hindade arengu eelduseks. Käesoleva prognoosi väliseelduste ja Eesti majandusnäitajate puhul on kasutatud informatsiooni, mis oli kättesaadav seisuga 17. mai 2016. Eesti Panga prognoosi koostamisel on kasutatud Eesti Pangas välja töötatud Eesti majanduse makromudelit EMMA, mida uuendatakse ja täiendatakse regulaarselt.

			RAHVUSVAHELINE MAJANDUSKESKKOND

			Maailmamajanduse kasvuväljavaade on võrreldes detsembriprognoosiga nõrgem. Kuigi maailmamajanduse kosumine pikemas ettevaates jätkub, on sel aastal kasvutempo peamistes majanduspiirkondades aeglasem. Lisaks on taastumine piirkonniti ebaühtlane. Maailmamajanduse kasvuväljavaadet halvendavad endiselt ka geopoliitilised pinged, mistõttu on prognoosid seotud arvestatavate riskidega. Arenenud riikidest on seni mõõdukalt kiire kasvuga silma paistnud USA ja Ühendkuningriik, kus majanduskasv on aeglustunud, ning sel aastal oodatakse neis riikides kasvu vahemikus 1,8–2,3%15. Eeldatakse, et kasv kiireneb alates 2017. aastast. Jaapani majanduse kasvuväljavaade on selgelt pessimistlikum, kui varem prognoositud. Arenenud riikide inflatsioon jääb ka sel aastal kindlalt alla 2%, kuid ettevaates peaks hinnakasv kiirenema. Euroala inflatsiooni hoogustumist peaksid ettevaates toetama Euroopa Keskpanga jätkuvalt leebe rahapoliitika ja ulatuslikud varaostukavad.

			Arenevate riikide majanduse ettevaade on detsembriprognoosiga võrreldes halvenenud. Mõne areneva riigi, näiteks Hiina kasvuprognoosi on võrreldes sügisega ka pisut tõstetud, kuna finantsturgude heitlikkus on viimastel kuudel vähenenud ning valitsuse majanduspoliitilised meetmed toetavad kasvu. Hiina majanduse jätkuv ümberorienteerumine investeeringutepõhiselt kasvult tarbimispõhisele kasvule tähendab aga, et tulevikus peab arvestama, et Hiina majanduse kasv jääb aeglasemaks kui varasematel aastatel ja on senise 7% asemel pigem 6% ringis. Inflatsioonisurve on erisuunaline, kuivõrd toormeid eksportivates riikides see pigem kasvab, aga teistes väheneb. Samas pärsivad varasemast madalamad toormehinnad toormeeksportijate kiirema kasvu võimalusi. IMF on oma värskes prognoosis arenevate riikide majanduskasvu koondnäitajat selleks aastaks võrreldes oktoobriprognoosiga 0,4 protsendipunkti võrra ning võrreldes jaanuariprognoosiga 0,2 protsendipunkti võrra langetanud. Kasvuks oodatakse 4,1%16.

			Euroala majanduskasv käesoleval aastal jätkub, saades eratarbimise kõrval järjest rohkem tuge ka investeeringutest. Kogu prognoosiperioodi vältel soodsad püsivad baasintressimäärad kanduvad mõningase viitajaga üle reaalsektori välisrahastamiskuludesse. Euroala varaostukava kulmineerub plaani kohaselt järgmise aasta märtsis, alandades ettevõtete rahastamiskulu ning soodustades varade hinnakasvu. Sisenõudluse kiire kasvu kõrval jääb euroala välisnõudluse ning ekspordi kasv käesoleval aastal veel mõnevõrra mõõdukamaks. Eksport kasvab impordist aeglasemalt ning seetõttu jääb netoekspordi vähene panus tänavu majanduskasvu piirama. Edaspidi kiireneb välisnõudluse kosudes ka ekspordi kasv ning see hoogustab euroala majanduskasvu juba järgmisel aastal. Varem rakendunud struktuurireformide positiivne mõju ning konkurentsivõime paranemine soodustavad majanduskasvu kestlikku kiirenemist. Konkurentsivõimet parandavad nii toote- kui ka tööturureformid ning asjaolu, et viimastel aastatel on hinna- ja palgakasv olnud euroalal väiksem kui kaubanduspartneritel. Hinnakonkurentsi soodustab ka suurenev erinevus euroala ning tema peamiste kaubanduspartnerite rahapoliitilises kursis.

			Euroala inflatsioon läheneb järgnevatel aastatel tasemele, mis on kooskõlas eurosüsteemi volitustega. Energia hindade negatiivse baasefekti hääbumine, soodsas intressikeskkonnas kosuv sisenõudlus ning hõive taastumisega kaasnev palgakasvu kiirenemine kanduvad üle nii tootja- kui ka tarbijahindadesse. Eelduste kohaselt jääb 3 kuu EURIBOR lähiaastatel negatiivseks ning võrreldes detsembriprognoosiga 10–20 baaspunkti madalamaks (vt tabel 2). Euroala väljub käesoleval aastal deflatsioonist ning inflatsioon ulatub 2018. aasta lõpus 1,6%ni. 

			
				
					
						
							
							
							
							
							
							
							
							
						
						
							
									
									Tabel 2. Prognoosi välismajanduse eeldused

									Välisnõudluse kasv (%)*

									Nafta hind (USA dollarit barreli kohta)

									52,2

								
									
									57,5

								
							

							
									
									Intressimäär (3 kuu EURIBOR, %)

									USD/EUR vahetuskurss

									* Eesti kaubanduspartnerite kaalutud impordi kasv

									Allikas: Euroopa Keskpank

								
							

						
					

				

			

			Hoolimata väliskeskkonna jätkuvast ebakindlusest on Eesti peamiste kaubanduspartnerite majanduskasvu väljavaade võrdlemisi hea. Jõulise sisenõudluse ning valitsuse suurenevate kulutuste toel tõstis Rootsi keskpank aprillis 2016. aasta kasvu ootuse 3,7%ni. Järgmisel aastal Rootsi majanduskasv küll pisut aeglustub, kuid edeneb siiski korralikus tempos. Soome majandus väljus eelmisel aastal langusest. Kasvu taastumine on siiski aeglane, sest Soome majanduskasvu pärsib valitsuse eelarve konsolideerimine ning kodumajapidamiste nõrk ostujõud. Lähiettevaates jääb ka ekspordi ning tööstussektori kasvu taastumine tagasihoidlikuks. Läti ja Leedu majanduskasvu väljavaadet toetab tugev sisenõudlus, kuid murekohaks on väliskaubanduse vähene aktiivsus, mis tuleneb Venemaa kehvast majandusolukorrast. Selle negatiivne mõju peaks siiski taanduma ning Euroopa Komisjoni hinnangul kiireneb Läti ja Leedu majanduskasv 2017. aastal kodumaise nõudluse ja taastuva ekspordi toel 3,1%ni. Nagu Eestis nii tekitab ka Lätis ja Leedus muret tootlikkuse kasvu ületav palgakasv, mis kahandab konkurentsivõimet ega ole pikaajaliselt jätkusuutlik. Venemaa keskpanga hinnangul väheneb majanduskasv loiu majandusaktiivsuse ja sanktsioonide tõttu tänavu 1,4%. 2017. aastal ootab keskpank majanduskasvu püsimist null-tasemel eeldusel, et nafta hind on 30 USA dollarit barreli kohta. Lisaks geopoliitilistele pingetele survestavad Venemaa majandust nii madal nafta hind, kahanevad investeeringud kui ka kodumajapidamiste reaalse sissetuleku vähenemine.

			Toormehinnad püsivad ettevaates madalad. Võrreldes detsembriprognoosiga jääb nafta hind praegusel prognoosiperioodil madalamaks, ulatudes 2018. aastal keskmiselt 
51,3 dollarini barreli kohta. Viimastel kuudel on naftaturul ülemäärane pakkumine siiski mõnevõrra taandunud ning arenevate Aasia riikide toel on nõudlus suurenenud. Selle tulemusel on nafta hind alates jaanuari madalseisust kerkinud ligi 70%. Samas ei ole naftatootjad suutnud kokku leppida naftatootmise mahu külmutamises. Eelkõige on selle vastu naftaturule naasnud Iraan, kes tahab viia oma tootmismahu samale tasemele, kui see oli enne sanktsioonide kehtestamist. Rahvusvahelise Energiaagentuuri hinnangul on madal nafta hind viimase kahe aasta jooksul vähendanud naftasektori investeeringuid 40%, seda eeskätt Põhja- ja Lõuna-Ameerikas ning Venemaal. Seetõttu on lähiaastatel oodata sõltuvuse suurenemist Lähis-Ida naftast. Toiduainete hinnad on alates 2012. aastast langenud, kuid eelmise aasta rekordiliselt tugev El Niño põhjustas ränga põua ja üleujutused, mis toovad tänavu kaasa toiduainete kallinemise. Samas jääb ilmastikunähtuse mõju toiduainete hindadele lühiajaliseks ning toidutoorme hinnakasv püsib lähiettevaates vaoshoitud.

			REAALNE MAJANDUSKASV

			Eesti majandus kasvab Eesti Panga prognoosi kohaselt 2016. aastal 1,8% ning 2017. ja 2018. aastal vastavalt 2,9% ja 3%. Majanduskasvus suureneb ekspordi ja investeeringute roll. Eratarbimise kasv küll mõnevõrra aeglustub, kuid selle tempo sarnaneb ka edaspidi üldise majanduskasvu omaga. Möödunud aasta detsembris avaldatud prognoosiga võrreldes on majanduskasvu väljavaade nõrgema väliskeskkonna tõttu veidi pessimistlikum. Majanduskasvu prognoos aastateks 2016 kuni 2018 on koos teiste olulisemate Eesti majanduse makronäitajate prognoosidega esitatud tabelis 3.

			
				
					
						
							
							
							
							
							
							
							
							
						
						
							
									
									Tabel 3. Majandusprognoos põhinäitajate kaupa*

								
							

							
									
									
									
									
									
									
									Erinevus detsembriprognoosist

								
							

							
									
									
									2015

								
									
									2016

								
									
									2017

								
									
									2018

								
									
									2015

								
									
									2016

								
									
									2017

								
							

							
									
									SKP jooksevhindades (mld eurot)

								
									
									20,46

								
									
									21,29

								
									
									22,42

								
									
									23,67

								
									
									0,00

								
									
									-0,16

								
									
									-0,24

								
							

							
									
									SKP püsivhindades**

								
									
									1,1

								
									
									1,8

								
									
									2,9

								
									
									3,0

								
									
									-0,1

								
									
									-0,4

								
									
									-0,2

								
							

							
									
									    Eratarbimine***

								
									
									5,0

								
									
									2,6

								
									
									2,7

								
									
									3,2

								
									
									-0,2

								
									
									-0,9

								
									
									-0,1

								
							

							
									
									    Valitsemissektori tarbimine

								
									
									2,1

								
									
									0,4

								
									
									0,7

								
									
									0,7

								
									
									1,3

								
									
									-1,2

								
									
									-0,8

								
							

							
									
									    Kapitali kogumahutus põhivarasse

								
									
									-4,4

								
									
									3,0

								
									
									3,7

								
									
									4,9

								
									
									1,4

								
									
									1,7

								
									
									-1,1

								
							

							
									
									    Eksport

								
									
									-1,1

								
									
									2,3

								
									
									3,8

								
									
									4,1

								
									
									1,4

								
									
									1,3

								
									
									-1,1

								
							

							
									
									    Import

								
									
									-1,8

								
									
									3,5

								
									
									3,4

								
									
									4,3

								
									
									1,0

								
									
									0,7

								
									
									-1,4

								
							

							
									
									SKP lõhe (% potentsiaalsest SKPst)

								
									
									-0,1

								
									
									-0,7

								
									
									-0,3

								
									
									-0,1

								
									
									1,0

								
									
									1,0

								
									
									1,0

								
							

							
									
									
									
									
									
									
									
									
							

							
									
									Tarbijahinnaindeks

								
									
									-0,5

								
									
									0,0

								
									
									2,7

								
									
									2,2

								
									
									-0,1

								
									
									-1,2

								
									
									-0,2

								
							

							
									
									     Alusinflatsioon

								
									
									0,9

								
									
									1,0

								
									
									1,2

								
									
									1,3

								
									
									0,1

								
									
									-0,1

								
									
									-0,2

								
							

							
									
									          Teenused

								
									
									2,0

								
									
									1,6

								
									
									2,1

								
									
									2,4

								
									
									0,0

								
									
									-0,4

								
									
									-0,5

								
							

							
									
									          Tööstuskaubad

								
									
									-0,2

								
									
									0,4

								
									
									0,4

								
									
									0,2

								
									
									0,1

								
									
									0,2

								
									
									0,1

								
							

							
									
									     Energia

								
									
									-7,0

								
									
									-3,7

								
									
									5,0

								
									
									1,6

								
									
									-0,3

								
									
									-3,0

								
									
									1,1

								
							

							
									
									     Toiduained, sh alkohol ja tubakas

								
									
									1,1

								
									
									1,0

								
									
									4,9

								
									
									4,8

								
									
									0,1

								
									
									-1,4

								
									
									0,1

								
							

							
									
									Ühtlustatud tarbijahinnaindeks

								
									
									0,1

								
									
									0,6

								
									
									2,9

								
									
									2,6

								
									
									0,0

								
									
									-0,9

								
									
									-0,2

								
							

							
									
									SKP deflaator

								
									
									1,4

								
									
									2,0

								
									
									2,3

								
									
									2,6

								
									
									0,1

								
									
									-0,5

								
									
									-0,1

								
							

							
									
									
									
									
									
									
									
									
							

							
									
									Töötuse määr (% tööjõust)

								
									
									6,2

								
									
									5,9

								
									
									7,5

								
									
									9,4

								
									
									0,3

								
									
									0,1

								
									
									0,4

								
							

							
									
									Hõive****

								
									
									2,9

								
									
									-0,5

								
									
									-0,2

								
									
									-0,4

								
									
									-0,4

								
									
									-0,7

								
									
									0,6

								
							

							
									
									Keskmine brutokuupalk

								
									
									5,9

								
									
									4,9

								
									
									5,0

								
									
									5,0

								
									
									0,8

								
									
									0,1

								
									
									-0,6

								
							

							
									
									Tööjõu ühikukulu

								
									
									5,8

								
									
									3,4

								
									
									1,4

								
									
									1,2

								
									
									1,2

								
									
									2,0

								
									
									0,2

								
							

							
									
									SKP töötaja kohta püsivhindades

								
									
									-1,8

								
									
									2,4

								
									
									3,1

								
									
									3,3

								
									
									0,3

								
									
									0,4

								
									
									-0,8

								
							

							
									
									
									
									
									
									
									
									
							

							
									
									Erasektori laenujääk aasta lõpus

								
									
									4,9

								
									
									5,4

								
									
									5,1

								
									
									5,4

								
									
									0,4

								
									
									1,1

								
									
									0,2

								
							

							
									
									Erasektori laenujääk aasta lõpus (% SKPst)

								
									
									78,3

								
									
									79,4

								
									
									79,2

								
									
									79,1

								
									
									0,2

								
									
									1,8

								
									
									2,1

								
							

							
									
									Jooksevkonto saldo (% SKPst)

								
									
									1,9

								
									
									1,4

								
									
									1,0

								
									
									1,2

								
									
									0,1

								
									
									2,0

								
									
									0,8

								
							

							
									
									
									
									
									
									
									
									
							

							
									
									Valitsemissektori  eelarve tasakaal (% SKPst)

								
									
									0,4

								
									
									0,0

								
									
									-0,1

								
									
									-0,2

								
									
									0,3

								
									
									-0,1

								
									
									-0,1

								
							

							
									
									     Valitsemissektori eelarve tsükliline komponent (% SKPst)

								
									
									0,6

								
									
									0,7

								
									
									0,3

								
									
									0,1

								
									
									0,1

								
									
									0,3

								
									
									0,1

								
							

							
									
									     Ajutised meetmed (% SKPst)

								
									
									-0,5

								
									
									-0,3

								
									
									-0,4

								
									
									-0,1

								
									
									0,0

								
									
									0,0

								
									
									-0,1

								
							

							
									
									Valitsemissektori eelarve struktuurne tasakaal (% SKPst)

								
									
									0,3

								
									
									-0,3

								
									
									0,0

								
									
									-0,2

								
									
									0,1

								
									
									-0,4

								
									
									-0,2

								
							

							
									
									* Näitajad on esitatud aastase muutusena protsentides, juhul kui pole märgitud teisiti; 
** SKP ja selle komponendid on esitatud aheldatud väärtustena; 
*** sisaldab kodumajapidamisi teenindavaid kasumitaotluseta institutsioone; 
**** hõlmab residendist tootmisüksusi

									Allikad: statistikaamet, Eesti Pank

								
							

						
					

				

			

			Potentsiaalse majanduskasvu hinnang lähiaastateks on ligikaudu 3%. Pikaajaliselt majanduskasv aeglustub, sest tootmise keerukuse erinevus võrreldes jõukamate Euroopa riikidega on aja jooksul vähenenud. Seetõttu on uute tehnoloogiliste lahenduste kasutusele võtmine järjest keerulisem ning sissetulekute kasvu erinevus Euroopa keskmisest on väiksem. Väike tootlikkuse kasv on olnud probleemiks paljudes arenenud riikides ning nagu Eestiski on see viimase viie aasta jooksul jäänud alla varasematele keskmistele. Kriisiarmide paranedes võib tootlikkuse kasv kiireneda arenenud riikides üldiselt ning see mõjutaks positiivselt ka Eesti majanduse väljavaadet. Potentsiaalse majanduskasvu hindamine on Eesti majanduse väiksuse ning avatuse tõttu seotud suure ebakindlusega. Viimastel aastatel on majandus olnud pikaajalise mõjuga negatiivsete šokkide meelevallas. Arvestades aga Eesti lähedust kõrge sissetulekutasemega Põhjala riikidele ja samas madalamat palgataset, ei saa välistada ka positiivsemat arengut. Majanduse väiksuse tõttu võib majanduskasvule olla suur mõju ka ühel ettevõttel.

			Eesti majanduse pikaajalist kasvuvõimekust võib aga hakata piirama asjaolu, et tööjõutulu osakaalu suurenemisega majanduses on kaasnenud kasumlikkuse vähenemine. See on vähendanud investeerimise atraktiivsust ja võib aeglustada ka potentsiaalset majanduskasvu. Samuti on viimaste aastate aeglase reaalse konvergentsi tõttu vähe empiirilisi tõendeid selle kohta, et lähenemine Euroopa Liidu keskmisele sissetulekule (ennekõike tehnoloogia arengu kaudu) jätkuks samas tempos kui kriisi eel. Pealegi on valdav osa Eesti viimaste aastate majanduskasvust tulenenud tööjõu komponendist, mis on majanduskasvu allikana ammendumas.

			Eesti SKP on potentsiaalse tootmismahu lähedal. Tootmisvõimsuse rakendatus on jõudnud ligikaudu tasemele, mis võiks majanduse struktuuri arvestades olla pikema perioodi jooksul jõukohane. Samas on tööturunäitajad pigem tasakaalust väljas: tööpuudus on alla loomuliku tööpuuduse määra, millele viitab tööjõu ühikukulu püsiv kasv. Kuna oodatust kehvema arengu korral ei kipu ettevõtted esialgu tööjõudu kärpima, on tekkinud positiivne tööturu lõhe. Seda on seni tasakaalustanud tehnoloogia alarakendatus. Üks tasakaalu taastamise võimalus on tööturu tasakaalustamatuse leevenemine palkade korrektsiooni kaudu, mis motiveeriks investeeringute kasvu. Teine võimalus on tasakaalustamatusest väljakasvamine senisest kiirema tootlikkuse kasvu kaudu.

			Eratarbimise kasv aeglustub prognoosiaastatel ühes reaalpalga ja sotsiaaltoetuste kasvu pidurdumisega. Tänu sissetulekute suurenemisele jääb tarbimine siiski oluliseks majanduskasvu toetavaks komponendiks (vt joonis 32), kuid selle kasvu pärsib kasutatava tulu suurenemise aeglustumine ja inflatsiooni taastumine. Eelarvepoliitika mõju püsib prognoosiperioodil positiivne – tööjõu maksukoormus väheneb ning sotsiaalsiirded suurenevad, ehkki nende mõju jääb tagasihoidlikumaks kui 2015. aastal. Varem kogutud puhvrid võimaldavad kodumajapidamistel tarbimist siluda, mistõttu säästmine prognoosiaastatel mõnevõrra väheneb. Eratarbimise kasv aeglustub tänavu 2,5%ni ning püsib järgnevatel aastatel üldise majanduskasvuga enam-vähem samas tempos. Kasutatava tulu suurenemise ja säästumäära alanemise tõttu aeglustub lähiaastatel mõnevõrra ka majapidamiste hoiuste kasv.

			
				
					[image: ]
				

			

			Ettevõtete investeeringute vähenemist seni põhjustanud tegurite mõju on tõenäoliselt taandunud ning investeeringute kasvu taastumise tingimused on prognoosiaastatel soodsad. Investeeringute kasvu toetavad head rahastamisvõimalused, taastuv välisnõudlus ja kasvav kasum, vaba tootmisressursi vähenemine tööstussektoris ja Euroopa Liidu uus käivitunud eelarveperiood. Investeeringute mahu vähenemine energeetika ja veonduse-laonduse tegevusalas on keskpikas vaates püsiv, kuid selle mõju investeeringute üldisele kasvule on praeguseks tõenäoliselt suures osas taandunud. Maksu- ja tolliameti andmetel kasvasid ettevõtete investeeringud juba 2016. aasta alguses üsna kiiresti. Aasta kokkuvõttes suurenevad ettevõtete investeeringud 2,9% ning kasv kiireneb aegamööda ühes elavneva välisnõudluse ja arvukamate tellimustega. Jõulisemat taastumist takistab nõudluse tugevnemist ümbritsev ebakindlus ja kasvavate harude väiksem kapitalimahukus.

			Ettevõtete laenuturul püsib ka edaspidi tugev pankadevaheline konkurents, kuid see enam ei teravne ja intressimarginaalid tõenäoliselt rohkem ei alane. Prognoosiperioodil kasvab Eestis tegutsevatest pankadest võetud laenude jääk nagu ka eelmisel aastal pisut kiiremini kui nominaalne SKP. Samas asendub välismaine laenamine vähehaaval kodumaise laenamisega – ligipääs kodumaistele laenudele on paranenud, välismaalt laenavate suurte energiaettevõtete investeeringud on vähenenud, välisinvesteeringud on kahanenud ja Eesti residendid on ettevõtteid tagasi ostnud. Kokkuvõttes ettevõtete võlakoormus ehk võlakohustuste ja SKP suhe prognoosiperioodil märkimisväärselt ei muutu.

			Palgakasv ja väike tööpuudus koos soodsate laenuintressimääradega soosivad majapidamiste laenukohustuste kasvu, kuid reaalsete sissetulekute ja kinnisvara hindade aeglasem kasv piiravad laenukohustuste suurenemise edasist kiirenemist. Eluasemelaenude jäägi kasv hoogustub vaid veidi prognoosiperioodi teisel poolel kooskõlas kasutatava tulu suurenemisega, ent jääb siiski alla 5%. Kodumajapidamiste laenutingimused märkimisväärselt ei muutu ja pangad hoiavad ka edaspidi konservatiivset joont.

			Möödunud aastate kiire hinnatõus ja tehingute arvu kasv eluasemeturul on praeguseks raugenud ning kinnisvaraturu ülekuumenemise oht on vähenenud. Eluasemeinvesteeringute suurem kasvukiirendus jäi eelmise aasta lõppu, mil tänu sissetulekute suurenemisele ja tugevale kindlustundele kasvas nõudlus ning müüki tuli suurel hulgal uut kinnisvara. Samas pole oodata nõudluse märgatavat vähenemist, sest kinnisvara taskukohasus ei halvene, intressikeskkond püsib soodne ning turule lisandub pidevalt uusi kvaliteetseid kortereid. Prognoosiaastatel püsib majapidamiste investeeringute kasv seetõttu üldisest majanduskasvust kiirem. Suurenenud pakkumise ja sissetulekute kasvu aeglustumise tõttu jääb eluasemete hinnatõus prognoosiperioodil aeglasemaks kui viimasel paaril aastal.

			Valitsemissektori investeeringute panus majanduskasvu taastub alles 2017. aastal. Võrreldes 2015. aastaga aeglustub valitsuse investeeringute kasv sel aastal 3,5 protsendipunkti võrra, 1,6%ni, sest Euroopa Liidu eelmise eelarveperioodi projektid pidid möödunud aasta lõpuks valmis olema ning uue perioodi vahendite kasutamise hoogustumine võtab veidi aega. Euroopa Liidu uue eelarveperioodi projektid käivituvad suuremas mahus alles 2017. aastal ning neile lisanduvad suurenevad investeeringud, mida rahastatakse riigieelarvest.

			Ekspordi vähenemine pidurdub ja kasv hakkab taastuma tugevneva välisnõudluse toel. Kasvu vedavateks sektoriteks kaubaekspordis on lähiettevaates mööblisektor (sh elementmajad) ja puidusektor. Probleemid õlitööstuses ei lahene ka prognoosiperioodil, sest nafta hind püsib maailmaturul endiselt madal. Teenuste puhul on ette näha veoteenuste vähenemise jätkumist 2016. aastal ning maksebilansi kiirhinnang 2016. aasta esimese kvartali kohta osutab ka reisiteenuste ekspordi kahanemisele. Ülejäänud teenuseliikide puhul pole põhjust eeldada, et varasem kasvutrend muutub. Kaupade ja teenuste väljaveo reaalkasv on prognoosi kohaselt tänavu 2,3% ning kiireneb 2017. aastal 3,8%ni. Ekspordi kasvu kiirenemine eeldab tugevama välisnõudluse taastumist ning selles suhtes pole prognoos võrreldes detsembri omaga märkimisväärselt muutunud. Välisnõudluse kasvu kiirenemist veavad Rootsi, Soome ja Läti (vt joonis 33). Sealjuures Soomes, kelle osakaal Eesti koguekspordis on ligikaudu 20%, õnnestus eelmisel aastal nii teenuste kui ka kaubaekspordi mahtu kasvatada rohkem kui kasvas nende sektorite import. Sama trendi jätkumine annaks positiivse tõuke Eesti väljaveole ka prognoosiperioodil.

			Jooksevkonto ülejääk kahaneb prognoosiperioodil investeerimisaktiivsuse suurenemise tõttu. 2017. aastaks peaks jooksevkonto ülejääk vähenema ligikaudu 1%ni SKPst. Sellesse panustab nii valitsemis- kui ka erasektori säästmise vähenemine. Seoses jooksevkonto ülejäägi kahanemisega on tõenäoline, et rahvusvaheline netoinvesteerimispositsioon ei parane lähiajal enam viimaste aastate tempos. On võimalik, et lühikeses plaanis suurenevad kohustused taas.

			Ettevõtete hinnakonkurentsivõime prognoosiperioodil paraneb. Reaalse tööjõu ühikukulu kasv pidurdub 2016. aastal ning muutub 
2017. aastal negatiivseks. Seeläbi alaneb reaalne efektiivne vahetuskurss ning see võimaldab ettevõtetel hinnaeelist kasutades ekspordimahtu suurendada. Ekspordihinnad kasvavad prognoosiperioodil ligikaudu 1 protsendipunkti võrra enam kui impordihinnad, mis parandab omakorda ettevõtete kaubandustingimusi. Samas tuleb meeles pidada, et ükski hinnapõhine konkurentsivõime näitaja (tööjõu ühikukulu, efektiivne vahetuskurss vms) ei suuda täielikult selgitada ettevõtete ekspordikäitumist. Sellest ehk isegi olulisem on hinnaväline konkurentsivõime (vt taustinfo 4).

			Taustinfo 4. Ekspordi ja konkurentsivõime seosed

			Et eksport on nõudluse peamine allikas, mõjutab selle areng suuresti riigi majanduskasvu. Eesti majanduskasv on viimasel ajal aeglustunud, sest väljavedu peamistele eksporditurgudele on jäänud soiku. Ekspordi prognoosimiseks on vaja mõista väljavedu mõjutavaid tegureid. Nende tegurite väljaselgitamine on aga osutunud erakordselt keeruliseks. Eesti Pank ja teised eurosüsteemi keskpangad on seda küsimust oma viimase aja uurimustes põhjalikumalt lahanud.

			Riigi eksporti modelleeritakse või selgitatakse tavaliselt kahe peamise teguri abil: kaubanduspartnerite nõudlus riigi ekspordi järele ning riigi hinna- või kulukonkurentsivõime. Sellist lähenemist kasutatakse ka Eesti Panga ekspordiprognooside koostamisel. Välisnõudlust arvutatakse harilikult riigi kaubanduspartnerite kaalutud impordinõudluse põhjal. Ökonomeetrilised analüüsid näitavad enamasti, et välisnõudluse ja ekspordi arengu vahel on tihe seos. Joonisel T4.1 on kujutatud Eesti ekspordi reaalväärtuse ja Eesti kaubanduspartnerite nõudluse indeksid.

			Hinna- või kulukonkurentsivõimet on võimalik mõõta mitmesuguste näitajatega. Hinna-konkurentsivõimet väljendatakse tavaliselt reaalse efektiivse vahetuskursina, mis on välismaise hinnataseme ja kodumaise hinnataseme suhe arvestatuna samas vääringus. Kulukonkurentsivõime näitajaks võetakse sageli suhtelised tööjõu ühikukulud ehk ühiku tootmiseks välismaal ja kodumaal tehtud kulutuste suhe arvestatuna samas vääringus. Mõlemal juhul kajastab indeksi tõus paranenud konkurentsivõimet.

			Tänu suuremale kulu- või hinnakonkurentsivõimele saab alandada ekspordihindu ning see toob eeldatavasti kaasa ekspordi kasvu. Seda intuitiivset mõttekäiku ei toeta aga sugugi kõik empiirilised uurimused. Tundub, et konkurentsivõime ja ekspordi seos erineb riigiti ja eri aegadel ning seda on sageli keeruline täpselt hinnata. Ühes hiljutises uurimuses leiti, et paljude riikide puhul on konkurentsivõime muutuja koefitsient n-ö vale märgiga, justkui suurem konkurentsivõime oleks seotud ekspordi vähenemisega.17 Selgub, et eri riike ning hinna- või kulukonkurentsivõime indekseid iseloomustab märkimisväärne mitmekesisus.18

			Üks uus uurimissuund püüab tuvastada süstemaatilisi komponente, mis on ekspordi seisukohast olulised, kuid mida ei saa seletada välisnõudlusega ega hinnakonkurentsivõime näitajatega. Mittevaadeldavate komponentide mudelit kasutades on niisugust süstemaatilist varieerumist tõepoolest võimalik täheldada.19 Seega on mõistlik otsida uusi tegureid, mis oleksid abiks eksporditulemuste seletamisel.

			On välja töötatud suur hulk üha täpsemaid hinna- või kulukonkurentsivõime näitajaid. Näiteks arvatakse, et riigi väljavedu aitab suurendada ekspordi parem kvaliteet, isegi kui hinna- või kulukonkurentsivõime näitajad halvenevad. See idee on ajendanud teadlasi looma ja arvutama kvaliteediga kohandatud ehk hinnavälise konkurentsivõime indekseid.20 Nendest võib olla abi eksporditulemuste selgitamisel eeskätt areneva turumajandusega riikides, näiteks Kesk- ja Ida-Euroopas, kust eksporditakse üha keerulisemaid tooteid.

			Teine uuema aja seisukoht on see, et sisenõudlus ja eksport võivad teineteist asendada, st sisetarbimine ja -investeeringud mõjutavad eksporditulemusi. Kodumaised tootjad võivad näiteks aktiivsemalt otsida eksporditurge, kui nad ei suuda leida ostjaid kodumaal. Paarist hiljutisest uuringust, milles on kasutatud Portugali ja 11 euroala riigi paneelandmeid, järeldub, et lühiajaliselt võib see tõepoolest nii olla.21, 22 Mõju on kõige silmatorkavam siis, kui sisenõudlus väheneb, ning väidetavalt ei ole see kvantitatiivselt väga suur.

			Seda mõttekäiku on põhjalikumalt analüüsitud ühes värskemas Euroopa Keskpanga toimetises.23 Selle kohaselt võivad sisenõudluse muutused mõjutada eksporditulemusi erineval määral, olenevalt riigi majandustsükli etapist. Kasvav sisenõudlus võib eksporti piirata majandustõusu ajal, kuid selle mõju ekspordile on vähene tsükli languse etapis, kui majanduses on palju vaba tootmisvõimsust. See vastastikune sõltuvus tundub olevat oluline küll mõnes vaatlusaluses riigis, kuid mitte kõigis.

			Ekspordi selgitamine ja prognoosimine on kahtlemata keeruline. Reaalse efektiivse vahetuskursi või suhteliste tööjõu ühikukulude selgitav jõud on tagasihoidlik ja erineb riigiti märkimisväärselt. Ekspordi modelleerimisel näib olevat tõepoolest puudu mingi tegur. Seetõttu on eksporditulemuste selgitamiseks viimasel ajal välja tuldud mitme uue ideega, sh kvaliteedi paranemise mõju, sisenõudluse dünaamika ja tootmisvõimsuse olukord. Siiski ei kajasta tõenäoliselt ükski neist täielikult seda puuduvat tegurit. Vaja on veelgi sügavamat ekspordijõudluse, eksporditurgude ja sisemajanduse vastastikuste suhete mõistmist. Kokkuvõttes võib kindlalt öelda, et paljude riikide, sh Eesti eksporditulemused üllatavad meid arvatavasti ka edaspidi.

			Erinevalt varasemate aastate arengust ning pikaajalistes rahvastikuprognoosides eeldatust oli rändesaldo 2015. aastal positiivne. Eriti puudutas see noori. Prognoosis on eeldatud, et ka tulevastel aastatel jääb välisrände saldo positiivseks, kuid kahaneb. Taustinfos 5 antakse kasutatud rahvastikuprognoosi kohta täpsem ülevaade. Lisaks rändesaldo kahanemisele aeglustub tööealiste arvu vähenemine loomulike rahvastikuprotsesside mõjul: tööikka jõuavad arvukamad 2000. aastatel sündinud noored ning tööeast väljub väiksearvuline II maailmasõja põlvkond. Kokkuvõttes on võrreldes eelmise prognoosiga tööealiste elanike arvu kahanemine prognoosiperioodil aeglasem, ulatudes keskmiselt 0,4%ni aastas.

			Tööjõus osalemise määr prognoosiaastatel tõuseb ja tasakaalustab tööealiste arvu kahanemist. Kui pensioniea tõstmise ja parema tervise tulemusel tööeas kasvab vanemaealiste tööjõus osalemine sujuvalt ja aeglaselt, siis töövõimereformi mõjul tõuseb osalemise määr 2017.–2018. aastal tuntavalt, üle 1 protsendipunkti aastas. Osalemismäära võib alandada aga haldusreformi mõju maapiirkondades ja koondamised põlevkivisektoris. Mõlemal juhul kaotavad töö pigem vanemaealised töötajad, kellel on raske kohapeal tööd leida, ning on oht, et nad väljuvad tööturult.

			Aasta võrdluses on hõive Eestis asuvates ettevõtetes ja asutustes 2016. aastal veidi väiksem kui eelmisel aastal ning prognoosiperioodil kahaneb see tasapisi koos tööealise rahvastiku arvuga (vt joonis 34). Kiiret hõive kasvu 2015. aastal mõjutas varimajanduse vähenemine töötajate registri sisseseadmise tõttu ning selle mõju peaks prognoosiperioodil taanduma. Tööjõu nõudlus ei kasva koos toodangu välisnõudluse taastumisega. Ettevõtetel on ruumi olemasolevate töötajatega toodangut kasvatada, sest väikese nõudluse aegadel ei vähendanud nad töötajate arvu, kartes, et kui nõudlus taastub, on uusi töötajaid raske värvata.

			Töötuse määr on 2016. aastal 5,9% ehk jääb ligikaudu samaks kui möödunud aastal. Edaspidi tõuseb see aga töövõimereformi tulemusel ja jõuab 2018. aastal 9,4%ni. Reform hakkab töötuse määra mõjutama vähehaaval alates selle aasta keskpaigast. Töövõimetoetuse saamiseks tööturule naasvad inimesed otsivad tööd tõenäoliselt keskmisest kauem ning esialgu struktuurne töötus kasvab.

			Prognoosiperioodi jooksul palgatõus veidi aeglustub, sest suureks paisunud tööjõu-kulude osakaal lisandväärtuses sunnib ettevõtteid tööjõukulude kasvu piirama ja kahandab tööjõu nõudlust (vt joonis 35). Palgakasvu aeglustumisele viitab kodumaja-pidamiste kindlustunne ja  viimaste aastate jooksul on järjepidevalt kasvanud nende osakaal, kes ootavad tööpuuduse suurenemist, mis peaks alandama ka palgaootuseid. Samas lähtub palgasurve endiselt mitmest allikast, milleks on tööealise rahvastiku kahanemine ja kõrgelt kvalifitseeritud spetsialistide väiksem juurdevool, alampalga tõus, palgakokkulepped tervishoius ja õpetajate palkade tõus.

			Reaalse tööjõu ühikukulu kasv aeglustub ja prognoosiperioodi lõpus väheneb tööjõu ühikukulu tööjõukulude kasvu pidurdumise ning tootlikkuse kasvu taastumise mõjul. Ettevõtetel on tugev surve taastada kasumlikkus ning selle nimel tehakse investeeringuid, et suurendada tõhusust. 2015. aastal kasvas tööjõukulude osakaal SKPs neljandat aastat järjest, mis on teiste riikide 1970.–2015. aasta 
andmeid vaadates suhteliselt haruldane. Taustinfos 6 analüüsitakse teiste riikide tööjõu ühikukulu kasvuepisoode ning nende lõppemist. Eesti puhul on tööjõukulude kohanemist edasi lükanud madalate intressimäärade keskkond, mis muudab atraktiivseks väikese kasumlikkusega projektid, aeglane inflatsioon, mis piirab võimalusi kanda tööjõukulude kasv üle toodangu hinda, ning teatud tegevusaladel kogetud hiljutised negatiivsed šokid, millega ettevõtted pole jõudnud kohaneda.

			Taustinfo 5. Rahvastikuprognoos

			Tööealiste elanike arvu prognoos määrab pikas vaates suuresti ära tööjõu pakkumise ning mängib seetõttu olulist rolli makromajanduse prognoosis. Seni Eesti Panga majandusprognoosi sisendiks olnud statistikaameti pikaajaline rahvastikuprognoos põhineb eeldusel, et Eesti välisrände saldo küll paraneb, kuid jääb ettevaates pikalt negatiivseks. Tegelik rändesaldo on viimaste aastate jooksul paranenud aga eeldatust kiiremini ja 2015. aastal oli see statistikaameti hinnangu kohaselt esimest korda alates taasiseseisvumisest positiivne. Rändesaldo kiire paranemine tõttu muudeti ka Eesti Panga rahvastikuprognoosi.

			Tööealiste arvu prognoosimisel tuleb teha eeldused suremuse ning välisrände kohta. Tööealiste suremus on Eestis suurem kui vanades Euroopa Liidu liikmesriikides, kuid on käsikäes elatustaseme tõusuga viimase kahe kümnendi jooksul järjest kahanenud. Ka käesolevas prognoosis eeldatakse, et suremus kahaneb veelgi, ning kasutatakse Eurostati prognoosi väiksema suremuse versiooni suremuskordajate dünaamikat vanuse ja soo kaupa. Võrreldes varem kasutatud statistikaameti rahvastikuprognoosiga pikeneb oodatav eluiga Eurostati prognoosi puhul veidi enam, kuid vahe pole suur. Esimese puhul eeldatakse, et oodatav eluiga sünnimomendil pikeneb 2040. aastaks naiste puhul 83,7 ja meeste puhul 78,2 aastani, viimase puhul aga vastavalt 86,8 ja 79,2 aastani. Jooniselt T5.1 selgub, et lähiaastatel kahaneb surmade arv vanuses 15–74 märkimisväärselt. See on tingitud peamiselt rahvastiku struktuuri muutustest.

			Eeldus välisrände kohta on võrreldes eelmise prognoosiga optimistlikum. Joonisel T5.2 on esitatud netorände kordajad24, mis on ajas paranenud terve vanusekõvera ulatuses, aga ka sugude lõikes. 2015. aasta näitajaid ei saa rangelt võttes siiski eelnevate aastatega võrrelda, sest nende hindamisel toimus oluline metoodikamuutus – lisaks registreeritud rändele on arvestatud ka registreerimata rändega25. Siiski on tõenäoline, et ka järgnevatel aastatel jäävad netorände kordajad plusspoolele. Selle peamiseks põhjuseks on Eesti tööturu olukorra kiire paranemine võrreldes väljarände peamise sihtriigi Soome olukorraga. See vähendab väljarändesoovi ning innustab varem väljarännanuid kodumaale tagasi pöörduma. Lisaks on kasvanud välistudengite arv, keda arvestatakse samuti elanikena, ning raske majanduslik olukord Venemaal ja Ukrainas suurendavad motivatsiooni Eestisse rännata. Samuti valitseb teatud valdkondades suur tööjõupuudus ja palgatase on viimaste aastatega tõusnud konkurentsivõimeliseks ka välismaalt tööjõudu värvates. Võrreldes varasema prognoosiga kahaneb tööealine elanikkond välisrände mõjul 0,2% aastas vähem.

			Kokkuvõttes kahaneb tööealiste arv käesoleva prognoosi kohaselt ligikaudu 0,2 protsendipunkti aastas aeglasemalt kui 2015. aasta detsembris avaldatud prognoosis (vt joonis T5.3). See vähendab rahvastiku kahanemise mõju majanduse kasvupotentsiaalile. Samuti mõjutab see mõnevõrra tööjõus osalemise määra, sest varem vähenes rände tõttu nende noorte arv, kes Eestisse jäädes tööturul osalevad.

			Taustinfo 6. Tööjõu kallinemine Eestis ja selle seos majanduskasvuga

			Eesti majanduse märkimisväärseimaks tasakaalustamatuse ilminguks on viimaste aastate jooksul saanud palga- ja kapitalitulu vahekorra muutus majanduses. Varem on olnud tööjõutulu osakaal lisandväärtuses Eestis väiksem kui Euroopa Liidus keskmiselt osaliselt seetõttu, et Eesti majanduses on võrreldes Euroopa keskmisega suhteliselt rohkem kapitalimahukaid harusid. Viimastel aastatel on aga tööjõutulu kiire kasvu tõttu hakanud selle osakaal lisandväärtuses ületama Euroopa keskmist (vt joonis T6.1). Selle taga pole mitte majanduse struktuuri muutus, vähemalt mitte tegevusalade tasandil, vaid tööjõu- ja kapitalitulu vahekorra muutus tegevusalade sees.

			Tööjõu- ja kapitalitulu vahekorra muutus ei pruugi alati tähendada tasakaalustamatust. Tööjõutulu osakaalu suurenemise võib põhjustada ka näiteks tehnoloogia areng või kapitalihinna langemine Eestiga seotud riski vähenemise tõttu. Esimene neist on pikaajaline protsess ning tööjõutulu osakaalu viimaste aastate järsku kasvu majanduses seetõttu sellega täielikult põhjendada ei saa. Eestiga seotud riski vähenemine peaks väljenduma pigem investeeringute kasvus, mis on aga olnud viimastel aastatel kesine.

			Tööjõutulu osakaalu muutus võib olla ka lihtsalt tsükliline nähtus, mis tuleneb sellest, et majandust tabava negatiivse šoki korral ei tasu tööjõu vähendamine end ära, kui on oodata olukorra paranemist. Just sellele viitab ka ettevõtete statistika, mille põhjal on tööjõutulu osakaal kasvanud enam harudes, kus käive on vähenenud.

			Kuna tööjõutulu osakaal on Eesti majanduses kasvanud juba mitu aastat, võib küsida, kui kaua see veel jätkub. Aastatel 1970–2014 oli OECD riikides 51 sellist lühiajalist tööjõutulu osakaalu kasvuperioodi, mis kestsid vähemalt neli aastat ehk sama kaua nagu senine episood Eestis. Tööjõutulu osakaalu muutuse järgi ühel aastal ei saanud täpselt ennustada selle näitaja arengut järgmisel aastal. Nelja järjestikuse kasvuaasta järel suurenes siiski tõenäosus, et tööjõutulu osakaal hakkab kahanema. Viiendal aastal pärast nelja järjestikust kasvuaastat kahanes tööjõutulu osakaal 60%l vaadeldud episoodidest ja selle kasv jätkus 40%l episoodidest.

			Tööjõutulu osakaalu tsüklilised kasvuperioodid võivad laheneda kahel viisil. Üks neist on n-ö kasvutsüklist väljakasvamine, mis tähendab, et majanduskasvu kiirenedes ei hoogustu tööjõukulude kasv enam endisel määral ning see võimaldab ettevõtetel kasumimarginaale ja konkurentsivõimet taas suurendada. Teine võimalus on see, et kasumimarginaalide vähenemine sunnib osad ettevõtted turult lahkuma, mis toob esialgu kaasa lisandväärtuse kasvu aeglustumise, kuid sellest veelgi ulatuslikuma tööjõukulude kahanemise ning töötuse kasvu. Suurem vaba tööjõu hulk vähendab edaspidi palgasurvet ning ellu jäänud parema tootlikkusega ettevõtete kasumimarginaalid kasvavad.

			Üle nelja aasta kestnud kasvuepisoodide kestel või vahetult pärast neid esines majanduslangust kahel kolmandikul juhtudest.  Selle põhjuseks polnud enamasti küll tööjõu ühikukulu kasv, vaid pigem majanduskriisid. 40%l juhtudest eelnes tööjõu ühikukulu kohanemise algusele majanduslangus, mille järel kiirenes SKP kasv enamasti rohkem kui tööjõukulude kasv. Kokku kiirenes tööjõu ühikukulu kasvu pöördumisele järgnenud aastatel SKP kasv 58%l juhtudest. Negatiivseid korrektsioonistsenaariume, kus tööjõukulud oleksid kahanenud kiiremini kui languses SKP, esines kokku 15%l juhtudest. Tööjõu ühikukulu  kasv aga suurendas majanduslanguse tõenäosust ühel aastal kogu valimis ligikaudu 10%lt 13,5%ni. Tööjõukulude osakaalu kasvuepisoodile järgneval kahel aastal olenes selle kahanemine küll eelneva kasvu ulatusest, kuid enamikel juhtudel ei taastunud see endisel tasemel.

			Vaadeldud andmetes kaasnes tööjõu ühikukulu kasvuga majanduskasvu aeglustumine. Seda ei saa pidada täielikult põhjuslikuks, sest majanduse olukorra halvenemine põhjustab tööjõu ühikukulu kasvu, kuna ettevõtted ei saa müügitulu lühiajalise kahanemise tõttu tööjõukulusid vähendada. Samas halvendab tööjõu ühikukulu suurenemine konkurentsivõimet, mis põhjustab omakorda majanduskasvu aeglustumist. Modelleerimise tulemused näitasid, et tööjõu ühikukulu kasvuga kaasnes SKP kasvu aeglustumine, kusjuures tööjõu ühikukulu pikemate järjestikuste episoodide korral aeglustus SKP kasv enam. Seega kaasnes vaadeldud andmetes tööjõu kallinemisega SKP taseme suhteline vähenemine võrreldes olukorraga, kui tööjõu ühikukulu ei kasvanud. See kaotus oli seda sügavam, mida kauem tööjõu ühikukulu kasvuepisood kestis (vt joonis T6.2). Modelleerimisel on arvesse võetud riigi- ja ajapõhiseid fikseeritud efekte ning riikide majanduskasvu aeglustumist sõltuvalt nende arengutasemest. Ajapõhiste efektide kasutamine aitab andmetest eemaldada riigiüleste ühiste majandusšokkide, näiteks rahvusvaheliste finantskriiside, mõju. Varasemate tööjõu ühikukulu suurenemise episoodide taga on palju tegureid, mistõttu ei pruugi nende põhjal arvutatud keskmised ennustada Eesti olukorra edasist arengut, kuid üldjuhul on tööjõu ühikulu kasvuga kaasnenud majanduskasvu aeglustumine. Tööjõu ühikulu kasvu pöördepunktile on paljudel juhtudel eelnenud majanduslangus. 

			HINNAD

			Välismaised tegurid, eelkõige imporditava nafta ja toiduainete kallinemine maailmaturul panevad aluse tarbijahindade kasvu kiirenemisele. Mitu aastat kestnud deflatsiooniperiood lõpeb selle aasta teisel poolel, kuid keskmine hinnatase 2016. aastal ei muutu. 2017. aastal kiireneb inflatsioon 2,7%ni, saades lisaks imporditava energia ja toiduainete hinnatõusule olulist tuge ka kõrgematest aktsiisimääradest. 2018. aastal toormehindade tõus maailmaturul raugeb, kuid samas suureneb  sisemaiste tegurite mõju hindadele. 2018. aasta keskmine hinnakasv ulatub 2,2%ni (vt joonis 36).

			Inflatsiooniprognoos rajaneb eeldusel, et toorainete hinnad maailmaturul on languspõhja läbinud. Toornafta hind tõuseb kahe järgmise aasta jooksul aeglases tempos ning 2018. aastal ulatub see 51 USA dollarini barreli kohta. Tagasivaade kaugemasse ajalukku näitab, et nafta hind maailmaturul taastub suhteliselt kiiresti siis, kui hinnalanguse põhjuseks on vähene nõudlus. Kui toormehindade tase langeb üleliigse pakkumise tõttu, kestab deflatsioon pikemat aega, sest investeeringud peavad kohanema.Nafta hinnatõus maailmaturul põhjustab Eestis mootorikütuste kallinemist, kuigi valdav osa hinnakasvust tuleneb lähiaastatel siiski aktsiisitõusudest. Koos naftaga kallinevad ka imporditav maagaas ja sellest toodetav soojusenergia. Kokku tõuseb energiakaupade hinnatase 2017. aastal 5%, kuid aeglustub 2018. aastal 1,6%ni.

			Toiduainetega ei kaubelda rahvusvaheliselt nii suures ulatuses kui naftaga ja nende hinnad sõltuvad pigem tootmisoludest üksikutes maailma piirkondades. Mitmel järjestikusel aastal on toiduainete hinnalangust soodustanud hea saagikus. Toidutoorme hinnatase maailmaturul on ÜRO Toidu- ja Põllumajandusorganisatsiooni (FAO) andmetel viimastel kuudel stabiliseerunud, kuid nii piima- kui ka lihatoodete kokkuostuhind Euroopa Liidus on edasi langenud ning ka maailmaturul pole hinnalanguse peatumisest seni veel selgeid märke. Nende toiduainete hinnakasv taastub prognoosiperioodil järk-järgult. Prognoosis ulatub toiduainete hinnakasv 2016. aastal 1%ni, kuid kiireneb aastatel 2017–2018 pea 5%ni. Nagu energia hindade, nii on ka toiduainete hindade kasvus lähiaastatel oluline mõju maksutõusudel, mis põhjustavad ligikaudu poole toiduainete kallinemisest. Aktsiisimaksude kogumõju inflatsioonile tõuseb 2017. aastal 0,6%lt 0,8%ni (vt joonis 37).

			Alusinflatsioon ulatub prognoosiperioodil 1% lähedale, sest selle hoogu hoiab teenuste kallinemine; kaupade hinnakasv püsib aga aeglane. Teenuste hinnakasvu põhjuseks on suhteliselt kiire palgakasv. Samal ajal taandub teenuste inflatsioonist ühekordsete tegurite mõju, st tasuta kõrghariduse kehtestamine, ning ka sideteenuste odavnemine pole prognoosiperioodil samavõrd kiire kui mitmel varasemal aastal. Allasuunas risk võib tuleneda kinnisvara hinnatõusu aeglustumisest, mis võib teenuste hulgas pidurdada üüride tõstmist.

			Tarbekaupade inflatsioon on prognoosiperioodil aeglane, sest konkurentsisurve hoiab tarbekaupade hinnatõusu väiksena.Tarbekaupu tootvad ettevõtted konkureerivad nii omavahel kui ka importkaupadega. Imporditavad tarbekaubad on euro kursi languse tõttu kallinenud, kuid see mõju ammendub peagi. Kiirenev majanduskasv, mis toetub ekspordile, toob kaasa tööjõu ühikukulude kasvu aeglustumise ja väiksema kulusurve. Kuna majanduskasv jääb siiski alla potentsiaalset kasvumäära, mis on Eesti majandusele pikaajaliselt jõukohane, siis ei põhjusta lõppnõudlus majanduses täiendavat hinnasurvet.

			Eesti pikemaajaline hinnaootus, mis põhineb majandusanalüütikute inflatsiooniprognoosidel (nn konsensusprognoos), on püsinud 2% lähedal. Kaua kestev hinnalangus on Eesti ettevõtetele siiski kahjulik, kuna see suurendab nende reaalset võlakoormust ja vähendab kasumeid, aga põhjustab ka riigi eelarvetasakaalu halvenemist. Deflatsioonispiraali vältimiseks on keskpangad terves maalimas võtnud enneolematult jõulisi rahapoliitilisi meetmeid, et majanduskasvu turgutada ja saavutada stabiilse hinnakasvu eesmärgid.

			VALITSEMISSEKTORI RAHANDUS

			Valitsemissektori nominaalne eelarvepositsioon prognoosiaastatel halveneb, ent jääb tasakaalu lähedale. Madalast nafta hinnast tingitud probleemide leevendamiseks energeetikasektoris loobus valitsus dividenditulust ning vähendas kaevandamistasusid, mistõttu eelarvepositsioon sel aastal võrreldes 2015. aastaga halveneb, ent jääb siiski tasakaalu. Nimetatud otsuste koondmõjul väheneb mittemaksuline tulu 2016. aastal ligi 0,5% SKPst ning negatiivne mõju jääb püsima ka järgnevatel aastatel. 
2017. aastal aeglustub palgafondi kasv ning väheneb SKP maksurikkus26. Et samal ajal on valitsuse plaanide järgi oodata investeeringute kasvu taastumist, langeb eelarve väiksesse puudujääki, mis ulatub 2017. ja 2018. aastal vastavalt 0,1 ja 0,2%ni SKPst.

			Mittemaksulise tulu vähenemine ei olene otseselt majandustsüklist ning on raske hinnata, kas see jääb ajutiseks, mistõttu kajastub eelarvepositsiooni halvenemine struktuursena. Eesti valitsemissektori eelarvepositsioon jääb Eesti Pangas kasutatava metoodika põhjal puudujääki prognoosiperioodi lõpuni27. See on nii ka juhul, kui osa haldusreformi kulusid liigitatakse rahandusministeeriumi eeskujul ajutiseks meetmeks, mis struktuurset positsiooni ei mõjuta (vt joonis 38).

			Samal ajal on maksupoliitiliste meetmete otsene mõju eelarvetuludele positiivne. Tööjõu maksukoormust vähendab prognoosiaastatel sotsiaalmaksu langetamine, maksuvaba tulu suurendamine ja tagasimaksed madalapalgalistele. Samal ajal tõstetakse aktsiise ja hotellide käibemaksu, mille otsene mõju eelarvetuludele on enam kui piisav tööjõumaksude langetamise korvamiseks. Arvestuslikult suurendavad maksukoormust 2018. aastal lõppevad riigipoolsed lisamaksed teise pensionisambasse. Maksupoliitiliste meetmete mõju ühes viimati nimetatud ajutise meetme lõppemisega on prognoosiaastatel positiivne, ulatudes ligi 0,5%ni SKPst. Lisaks on valitsus oma eelarvestrateegias kavandanud maksumeetmeid, mis suurendavad maksutulusid, ent mille arvessevõtmiseks pole praeguseks veel piisavalt teavet.

			Prognoosiaastatel maksukoormus siiski kahaneb, sest maksubaaside osakaal SKPs väheneb. Prognoosiaastatel aeglustub mõnevõrra peamiste maksubaaside – eratarbimise ja palgafondi – kasv, mille tulemusel majandustsükli positiivne mõju eelarvetuludele väheneb ning maksukoormus kahaneb kolme aasta kokkuvõttes 0,1 protsendipunkti võrra, 33,5%ni SKPst. Lisaks sellele tuleb arvestada, et aktsiiside maksubaas (alkoholi, kütuse, tubaka kogus) kasvab pea alati nominaalsest SKPst hulga aeglasemalt. Seetõttu väheneb ettevaates maksukoormus ka juhul, kui maksumuudatused on algusaastal planeeritud eelarveneutraalsena – tööjõumaksude langetamist korvatakse aktsiiside tõusuga.

			Valitsemissektori kulude kasv aeglustub prognoosiaastatel pensionikulude ja tööjõukulude kasvu aeglustumise tõttu, investeeringute kasv aga taastub. Pensionikulude suurenemist mõjutab eelkõige pensioniea järkjärguline tõus 2017. ja 2018. aastal ning palgakasvuga seotud pensioniindeksi langus, mille tulemusel väheneb sotsiaaltoetuste osakaal SKPs. Lisaks sellele plaanib valitsus üsna jõuliselt piirata avaliku sektori tööjõukulude kasvu, vähendades töötajate arvu valitsemissektoris, millele lisandub sotsiaalmaksu langetamise mõju. Investeeringute kasv jääb sel aastal tõenäoliselt tagasihoidlikuks, sest Euroopa Liidu rahastamisperioodi tsüklis on madalseis – eelmine eelarveperiood on lõppenud ning uus alles käivitub. Kiirema kasvu taastumist on oodata alates 2017. aastast, kui lisaks välistoetuste kasutamisele on kavas mitu riigieelarvest rahastatavat projekti. Kolme aasta kokkuvõttes kasvavad kulud prognoosi kohaselt siiski üldise majanduskasvuga samas tempos.

			2016. aasta kevadel avaldatud eelarve-
strateegias kinnitab valitsus keskpika eelarve-eesmärgina struktuurse eelarvepositsiooni vähemalt tasakaalus hoidmise. Samal ajal on nominaalse tasakaalu saavutamine taas edasi lükatud, aastasse 2020. Euroopa Komisjoni kevadprognoosi kohaselt jääb valitsuse struktuurne eelarvepositsioon väiksesse puudujääki, mida võib siiski pidada keskpika perioodi eelarve-eesmärgi lähedaseks. Ühtlasi kiidab Euroopa Komisjon Eesti pingutusi töövõimereformi läbiviimisel ning plaani vähendada maksutagastuste kaudu 
madalapalgaliste maksukoormust. Viimase puhul tuuakse riskina välja kõrged piirmaksumäärad, mis võivad suurendada varimajandust või pärssida tööjõupakkumist. Endiselt tuntakse muret soolise palgalõhe, avalike teenuste kättesaadavuse ning teadus- ja arendustegevuse edendamise pärast. Nende küsimustega soovitatakse tõhusamalt tegeleda.

			PROGNOOSIGA SEOTUD RISKID

			Viimase kuue kuu jooksul pole suurimad Eesti majanduskasvu ohustavad riskiallikad eriti muutunud. Endiselt võib kasvu kõige enam väärata partnerriikide majanduskasvu ootustele alla jääv kiirenemine. Venemaa-suunalise ekspordi osakaal on kahanenud väga väikeseks, mistõttu sealt lähtuda võiva negatiivse lisariski mõju Eesti majandusele on piiratud. Samal ajal võib kannatada transpordisektor, kui Venemaalt pärit transiitveod edasi kahanevad. Eesti väliskaubanduses suure osatähtsusega Soome on väljunud aastaid kestnud majanduslangusest, ent edasine väljavaade on ebakindel, kuna kaotatud konkurentsivõimet on keeruline taastada. Suurima kaubanduspartneri Rootsi majandus on kiiresti kasvanud ja ka prognoos on optimistlik, kuid võimalik kinnisvaramulli lõhkemine halvendaks Eesti kasvusuutlikkust mitme kanali kaudu. Esiteks halveneks Eesti ekspordivõimalused, sest ühes kinnisvara hindade korrektsiooniga väheneks rootslaste kasutatav tulu ja nõudlus importtoodete järgi. Teiseks piiraksid selle stsenaariumi teostumise korral siinsed pangad tõenäoliselt laenupakkumist ning see aeglustaks majanduskasvu nii ettevõtete investeeringute kui ka eluasemeinvesteeringute vähenemise kaudu.

			Võimalik ohuallikas on endiselt see, kuidas laheneb palgakulude senine kiire kasv. Prognoosi kohaselt väljub reaalsektor majanduskasvule mittevastavast palgakulude tõusust tänu majandusaktiivsuse ja tootlikkuse suurenemisele tõrgeteta ning selle tulemusel palgakasv pisut aeglustub. Siiski ei saa välistada, et senisele tööjõukulude kasvule järgneb prognoositust tugevam korrektsioon, seda eelkõige juhul, kui ekspordivõimalused ei parane oodatud tempos. Ekspordipõhisus majanduskasvu kiirenemisel on vältimatu, sest väike siseturg seab kasvuvõimalustele piirid.

			Kuigi ettevaates on ülekaalus riskid, mis võivad majanduskasvu prognoosist aeglasemaks muuta, esineb ka põhjuseid, mis võivad majanduskasvu kiiremaks kujundada. Üks selline positiivse riski allikas on viimastel aastatel vähenenud keskmine töötundide arv, mis osaliselt väljendab ettevõtete ootusi nõudluse ja tootmismahu peatse suurenemise suhtes. Kui Eesti kaubanduspartneritel läheb oodatust paremini ja nõudlus Eesti ekspordi järele elavneb, siis töötundide kasvu arvel on võimalik kiirelt toodangu mahtu suurendada. Teine positiivse riski allikas on investeeringute prognoositust jõulisem kasv, mida võib soodustada väga madalate intressimäärade keskkond ja kasumite senisest vähenemisest hoolimata üsna märkimisväärne ettevõtete omavahendite maht.

			Inflatsiooniprognoosi ümbritsevad riskid on tasakaalus. Tarbijahindade kasv võib osutuda prognoositust kiiremaks, kui euro varasema odavnemise mõju kandub jaehindadesse tagantjärele, st tunduvalt pikema viitaja jooksul, kui see eelmistel kordadel on juhtunud. Hinnakasvu võib kiiremaks paisutada ka oodatust ulatuslikum nafta kallinemine, kuna nafta hind on selle aasta esimesel poolel samuti kiirelt muutunud. Hinnakasvu võib aga aeglustada maailmamajanduse, sh arenenud riikide prognoositust loium kasv, mis vähendaks hinnasurvet nii palgakulude aeglasema suurenemise kui ka hillitsetud toormenõudluse kaudu.

			Eesti Panga majanduskasvu prognoos on kõigil kolmel prognoosiaastal pisut aeglasem, kuid siiski lähedane teiste institutsioonide prognooside keskmisele. Inflatsiooniprognoos selleks aastaks on aeglasem kui teistel institutsioonidel, kuid ühtib hinnakasvuga, mida suurem osa institutsioonidest järgmiseks aastaks ootab. Aeglasema inflatsiooni prognoos 2018. aastaks on seotud toormehindadega, mis peaksid eelduste kohaselt kasvutipu läbima 2017. aastal (vt tabel 4). 

			
				
					
						
							
							
							
							
							
							
							
							
							
						
						
							
									
									Tabel 4. Võrdlus teiste institutsioonide prognoosiga

								
							

							
									
									
									SKP reaalkasv, %

								
									
									Tarbijahindade muutus, %

								
							

							
									
									
									2015

								
									
									2016

								
									
									2017

								
									
									2018

								
									
									2015

								
									
									2016

								
									
									2017

								
									
									2018

								
							

							
									
									Eesti Pank

								
									
									1,1

								
									
									1,8

								
									
									2,9

								
									
									3,0

								
									
									-0,5 (0,1*)

								
									
									0,0 (0,6*)

								
									
									 2,7 (2,9*)

								
									
									 2,2 (2,6*)

								
							

							
									
									Rahandusministeerium

								
									
									1,1

								
									
									2,0

								
									
									3,0

								
									
									3,3

								
									
									-0,5 (0,1*)

								
									
									0,3 (0,9*)

								
									
									2,7 (2,9*)

								
									
									2,9 (3,0*)

								
							

							
									
									Euroopa Komisjon

								
									
									1,1

								
									
									1,9

								
									
									2,4

								
									
									 

								
									
									0,1*

								
									
									0,8*

								
									
									2,9*

								
									
									 

								
							

							
									
									IMF

								
									
									1,1

								
									
									2,2

								
									
									2,8

								
									
									3,2

								
									
									0,1*

								
									
									2,0*

								
									
									2,9*

								
									
									2,8*

								
							

							
									
									OECD

								
									
									1,2

								
									
									1,8

								
									
									3,0

								
									
									
									0,1*

								
									
									0,4*

								
									
									1,8*

								
									
							

							
									
									Consensus Economics

								
									
									1,1

								
									
									2,1

								
									
									2,6

								
									
									
									-0,5

								
									
									0,7

								
									
									2,1

								
									
							

							
									
									SEB

								
									
									1,3

								
									
									2,4

								
									
									3,0

								
									
									
									0,1*

								
									
									1,3*

								
									
									2,7*

								
									
							

							
									
									Swedbank

								
									
									1,2

								
									
									2,0

								
									
									2,5

								
									
									
									-0,5

								
									
									0,5

								
									
									2,6

								
									
							

							
									
									Nordea

								
									
									1,1

								
									
									2,0

								
									
									2,7

								
									
									
									-0,5

								
									
									0,2

								
									
									2,6

								
									
							

							
									
									* Ühtlustatud tarbijahinnaindeks									

									Allikad: Eesti Panga juuniprognoos, 08.06.2016; rahandusministeeriumi kevadine majandusprognoos, 05.04.2016; European Commission, Economic Forecast, Spring 2016, 03.05.2016; IMF, WEO, April 2016, 12.04.2016; OECD, Economic Outlook, 
June 2016, 01.06.2016; Eastern Europe Consensus Forecasts, May 2016; SEB, Nordic Outlook, February 2016, 09.02.2016; Swedbanki majandusülevaade 14.04.2016;  Nordea majandusprognoos, 16.03.2016

